text:
Torbjørn Jacobsen, borgarstjóri:
”So, so, tað er kanska, tú hevur í hvussu er sett fólk í eina øgiliga keðiliga støðu, við at ikki at geva tann løn í kanska tann dýrasta mánan í árinum, ha?” Tú, í hesum førinum, skuldi vera ella er Runavíkar kommuna, sum fekk eina ordans breiðsíðu frá Jógvani Philbrow í Útvarpinum á miðdegi í gjár. Borgarstjórin bleiv uppringdur av ÚF, men eftir nógv ár í bransjuni, og soleiðis sum Kringvarpið eftirhondini er farið at virka, leggur ein tvey og tvey saman beinanvegin, skálkurin aftanfyri oyrað veksur serliga nógv, táið tey spyrja um eina bandaða samrøðu, serliga táið ósemja valdar, og í hesum førinum skuldi hon sjálvandi klippast á skák inn í eina heimagjørda søgu við Philbrow og einum margháttligum tíðindaskrivi frá lønardeildini hjá Fíggjarmálaráðnum, um siðvenjur, sum høvuðsingrediensum.
Jógvan Philbrow kann bara takka einum einasta persóni í verðini fyri, at støðan er sum hon er, og tað er sær sjálvum. Ongum øðrum. Í hesi samrøðuni, skrivað beint av eftir útvarpssamrøðuni, eiga fólk at seta Jógvan Philbrow inn í tekstin ístaðin fyri Runavíkar kommunu. Tástani kenna tey veruleikan, sum hann er. Hann sigur:
”Fyrstu dagarnar, táið, aftan á jól, har um 27.-28., haldi eg, vit fingu tær fyrstu fráboðanirnar um, at ongin løn var komin, og var tað frá limum, sum ikki høvdu fingið pengar……..ja, tað var frá limum, sum spurdu, um tað ikki var alment, at kommunan ætlaði at gjalda, og tað hevði KAF jú fráboðað, at lønin fór at verða goldin. Táið man hevur væntað at havt eina ávísa inntøku, so kanska fer man út og keypir okkurt, sum man hevur brúk fyri, sum man kanska annars hevði roynt at hildið aftur á, hvis man visti, at man skuldi fáa pengarnar til at strekkja til tá, síðst í januar heldur, ha? So, so, tað er kanska, tú hevur í hvussu er sett fólk í eina øgiliga keðiliga støðu við ikki at geva tann løn í kanska tann dýrasta mánan í árinum, ha?.........Akkurát í hesum førinum haldi eg, at tað er øgiliga smáligt, og eitt er at man ikki útbetalir lønir, men so heldur ikki at boða teimum starvsfólkunum frá, at tey fara ikki at fylgja boðum frá KAF, tað er eitt sindur óheppið og ræðuliga keðiligt hjá hesum starvsfólkum.”
Hesa svaduna skal Jógvan Philbrow venda ímóti sær sjálvum og ikki borgarstjóranum í Runavíkar kommunu. Tað er ikki mín uppgáva at halda skil á Føroya Pedagogfelag.
13. desember er tað greitt, eisini fyri Jógvani, at KAF hevur gjørt hesa staðfestingina, eftir at Philbrow hevur lýst verkfall og KAF nakað seinri lýsti verkbann:
“Viðvíkjandi lønarútgjaldingum, eftirløn o.a. Starvsfólk, sum eru fevnd av verkfalli og verkbanni hava ikki rætt til løn frá kommununum. Nevndin í Kommunala Arbeiðsgevarafelagnum hevur tikið avgerð um, at starvsfólk (leiðarar, varaleiðarar, hjálparfólk og pedagogar), sum eru fatað av verkfallinum/verkbanninum skulu hava løn samsvarandi tíðina tey eru til arbeiðis.”
Runavíkar kommuna avroknar lønirnar samsvarandi hesum beint fyri jól. Eftir tað kemur ein kunning, sum greitt bendir á, at Føroya Pedagogfelag liggur meiri ella minni í stjórnarloysi, og at formaðurin als ikki skilir, hvat ið krevst, fyri at vera annar parturin í einari ósemju á arbeiðsmarknaðinum, sum hevur havt verkfall og verkbann við sær. Tí seint seinrapartin hin 20. desember skrivar KAF m.a.: “Kommunala Arbeiðsgevarafelagið hevur fyri løtu síðani avgjørt at rinda námsfrøðingum og hjálparfólkum, sum eru rakt av verkbanni og verkfalli, fulla løn í desember. Orsøkin til hesa støðu er, at Pedagogfelagið ikki hevur umsitingarliga orku til at veita endurgjald til sínar limir í desember.”
Hetta broytir á ongan hátt niðurstøðuna frá 13. desember. Meginreglan er knæsett. Klokkuklár. Ongin, sum er fevndur av verkfalli ella verkbanni, hevur rætt til løn frá kommununum. Hendan niðurstøðan fekk okkara fulla stuðul. At onnur atlit, kenslulig kanska, sum annars eru konfliktini fullkomuliga óviðkomandi, fáa nevndina fyri KAF at saðla um beint fyri jól, er eitt heilt annað mál. Tað mest óhoyrda – kanska er tað meiri tragikomiskt enn óhoyrt - er, at KAF ynskir at vera stuðulspedagogur hjá formanni Pedagogfelagsins í lønartrætuni, tí at hann ikki megnar at stjórna sínum felag, og ikki hevur umsitingarliga orku til annað enn at tveita limunum ein túsund krónu seðil til jólakeyp í Føroya Keypssamtøku.
KAF snarar 180 stig, ger eina rættiliga metamorfosu, eftir einari viku, men broytir kortini ikki meginregluna – prinsippið. Tað fer ikki ein flís av prinsippinum. Jól, Kyndilsmessa, páskir, hvítusunna, ólavsvøka, heystfrítíð ella onnur ósaklig atlit hava onki sum helst við eina konflikt á arbeiðsmarknaðinum at gera. Vit hildu tí fast um avgerðina frá 13. desember. KAF hevur als ongar heimildir til at geva fráboðanir um útgjald úr kassanum hjá Runavíkar kommunu, og eg meti meg heldur ikki at hava hesa heimildina í hesum førinum. At læna fólki pening frá borgarum okkara. Runavíkar kommuna er ikki ein banki, men ein felagsstovnur hjá 4 túsund borgarum. Tí steðgaði lønin tann dagin fólk góvust at arbeiða. So einfalt er tað.
Í rangsnúgvingini, fyri at flyta fokus frá sínum egna maktaloysi, roynir Philbrow seg við vantandi kunning. Hetta er heldur ikki rætt. Álitisfólk og onnur hava telefoniskt fingið at vita frá umsitingini, at onki nýtt var undir sólini Runavíkar kommunu viðvíkjandi, vit hildu fast við upprunaligu niðurstøðuna hjá KAF, og hon bleiv ikki broytt. Avgerðin var mín, og ábyrgdin liggur bara og øll sum hon er á mínum herðum.
Tað er óivað trupult hjá fólki at finna útav hesum málinum, so væl sum Kringvarpið megnar at grugga tað. Ígjár tóktist tað sum, at hetta var ein ósemja ímillum Pedagogfelagið og Runavíkar kommunu. Tað er ein viðfáningur í málinum. Kjarnin, sum journalistarnir ikki hætta sær, ella ikki hava dirvi til, at fara í holt við, er Fíggjarmálaráðið. Har byrjar málið, táið fíggjarmálaráðharrin “yvirrulaði” Lønardeildina, og tók av semingsuppskotinum hjá Semingsstovninum í sjúkrasystratrætuni. Tann avgerðin loypti varg í allan arbeiðsmarknaðin, sum verður órógvaður higani til ólavsvøku, við hetta lag.
Um fíggjarmálaráðharrin eisini hevur “yvirrulað” Lønardeildina til at gjalda lønir út til fólk í verkfalli, vita vit ikki, men inni á heimasíðu Fíggjarmálaráðsins (www.fmr.fo + lønardeildin + vegleiðingar + 5. brot) stendur soleiðis skrivað um lønir - í sambandi við arbeiðssteðg samsvarandi sáttmála:
”Lønin hjá starvsfólki, sum er í arbeiðssteðgi, skal verða afturhildin fyri tíðina, arbeiðssteðgurin er.
Hetta er eisini galdandi fyri starvsfólk, sum er sjúkrameldað, í barnsburðarfarloyvi, orlov við løn ella við niðursettari løn. Goldin verða heldur ikki frítíðarløn, frítíðarískoyti og eftirlønargjald. Tá ið arbeiðssteðgurin er av, hevur arbeiðsgevarin skyldu aftur at rinda løn o.a., við teirri treyt, at setanarviðurskiftini verða tikin uppaftur.”
Lønardeildin valdi at gera tað øvuta, og kann tað hava ávirkað støðuna hjá KAF hin 20. desember. Seinri hevur Lønardeildin verið frammi við einum tíðindaskrivi, við eini til høvi uppfunnari siðvenju, og vónandi er tað Kristina Háfoss, og ikki Lønardeildin, ið hevur hildið penninum. Hetta líkist partapolitiskum spuna. Lønardeildin hjá Fíggjarmálaráðnum hevur higar til dags havt stóra tign og virðing millum manna. Álitið og legitimiteturin hava staðið á hesum, at deildin virkaði óvildug og objektiv, líkamikið hvør politiski observansurin var í ráðharrastólinum. Hendan tíðin tykist vera farin, nú er eyðsýnt, at Lønardeildin verður stjórnað eftir partapolitisku kumpassini hjá tí, sum situr á ministarataburettini. Øll vita, at Snorri Fjallsbak er organiseraður tjóðveldismaður, men tað hevur ongantíð kenst aftur í hansara arbeiði á Lønardeildina, til tað var hann alt ov professionellur sum leiðari, og kendi til fulnar sína uppgávu sum samráðingarleiðari fyri arbeiðsgevaran í lønarsamráðingum á arbeiðsmarknaðinum, líkamikið hvør flokkur annars var umboðaður í ráðharrastólinum. Hendan tíðin er tíverri farin, og tað fer at taka langa tíð til tess at byggja tað álitið uppaftur ímillum fólkið í Føroyum.
Tað eru tveir partar í eini ósemju sum hesari. Arbeiðsgevarin (kommunur og land) og fakfelagið, í hesum førinum Føroya Pedagogfelag. Slíkar ósemjur harðna dag frá degi hagartil ein semja fæst. Fari at heita á øll um at halda fokus í málinum, tvistinum ímillum tveir partar, sum í løtuni ikki eru samdir.
At Jógvan Philbrow bønliga hevur heitt á mótpartin um at gjalda limum sínum løn, tí hann ikki megnar at organisera og skipa sítt egna felag so frægt, tað fái eg onki gjørt við, og í ringasta lagi hevur hetta – ella alrahelst - longt um verkfallið/verkbannið í ein mánað.
Vónandi koma partarnir sum skjótast til eina semju, ið teir kunnu liva við, og sum ikki minst samfelagið eisini kann liva við.
Og viðvíkjandi ákærunum frá Jógvani Philbrow: Hoyr um annan – hygg um teg sjálvan. Tað hjálpir ikki uppá eina veika støðu, at tveita um seg við ósannindum eftir øðrum, serstakliga ikki, táið tey ætlaðust at raka ein mýruvong sum undirritaða í hesum málinum.
Námsfrøðingarnir í Runavíkar kommunu, og tey sum annars eru rakt av verkfalli og verkbanni í hesum døgum, eru hjartaliga vælkomin aftur í størvini, táið hendan orrustan er av. Samfelagið hevur stórliga brúk fyri tykkum, og lønin verður tá veitt sambært galdandi heimildum, sáttmálum og avtalum sum vanligt.
Adressan í málinum er framvegis Fíggjarmálaráðið. Aksel Vilhelmsson, evsti ábyrgdari, hevur telvað við svarta fólkinum. Frúgvin hevur stungið nøsina í so langt fram frammi á borðinum, eitt sindur í óðum verkum, men er nú eftir trýsti endað afturi á D8. Skákað, men ikki verri enn tað, at býtast kann upp. Alternativið er ein møðislig gongd út á ørvarendan.


c: text/html

text:
Eg byrjaði sum 10 ára gamal. Og tað angri eg tann dag í dag. Eg skuldi verið byrjaður sum 6 ára gamal í staðin fyri. Men eg haldi tó, at eg havi klára meg heilt OK.
Hví valdi tú flogbóltin?
Eg havi altíð verið við har flogbóltur er. Bæði mamma og babba, hava sjálvi spælt flogbólt alt, sum eg minnist. So sum smádrongur bleiv eg altíð hálaður við oman í høllina. Men tað var eg sera glaður fyri, tí eg helt at flogbóltur var ein ógvuliga áhugverd ítróttargrein.
Hvørjum liðum hevur tú spælt við?
Flogbóltsfelagið Fleyr for ever!
Hvat fyri positión dámar tær best at spæla á vøllinum?
Eg dámi nokk best at spæla kantur. Men eg haldi eisini at libero er ein sera góð positión.
Hvør er títt flogbólts idol?
Tað er og hevur altíð verið Babba (Jan Hentze).
Hvat er títt besta flogóltsminni?
Tá vit vunnu, FM fyri unglingar í 2009 í móti TB á Tvøroyri. Tað var ein øgiligur gysari, og 5. setti endaði 22-20. Og prikkurin yvir i’ið var, at smyril bíðaði eftir okkum í eini 25 minuttir, so allir sloppu til Havnar.
Hvat er títt ringasta flogbóltminni?
Tá vit (Fleyr) spældu sum eitt hol í jørðini móti SÍ, í Mjølnirkappingini, seinasta kappingarár. Vit blivu gott nokk moraðir.
Hvat eru/vóru tínir bestu eginleikar á vøllinum?
Eg haldi sjálvur at eg eri sera góður í verjuspæli og álopspæli. “Heva bara til mín.”
Hevur tú nøkur góð ráð til onnur, sum vilja spæla flogbólt?
Møti upp til venjing hvørja fer. Og gloymi ikki, at tit eru allar best. So skal tað heila nokk ganga.
Álopspæl ella verjuspæl?
Uha, hetta er ein torførur spurningur. Men eg haldi at um eg skal velja, so er tað nokk verjuspæl.
Hvar sært tú teg um 10 ár?
Enn í bestu deildini hjá Fleyr. Bara við 10 FM-gullheiðursmerkum.
Hvør skal svara næstuferð?
Eg sendi tað víðari til Babba (Jan Hentze).

robotstxt: allowed

filter: keep


text:
Námsætlan sum Word-fíla:
Námsætlan fyri forritan á C stigi
1. Samleiki
Forritan fevnir um teir hættir og tær mannagongdir, ið verða nýttar til at fáa forrit og KT-staklutir at fremja gerðir í verki og eftir ætlan.
Lærugreinin hevur tvær síður: Eina praktiska síðu við forritan av KT-staklutum, og eina við framløgum av heldur torgreiddum tøknifrøðiligum skipanum. Forritan er ein tøknilig lærugrein, ið leggur dent á hugskotsmennandi og nýskapandi royndir.
2. Endamál
Endamálið við undirvísingini í forritan á C stigi er at næmingurin mennir førleikan at hugsa á ein skilvísan og skipaðan hátt við atliti at forritan. Eisini skal næmingurin menna sínar førleikar innan kunningartøkni, so at hesir kunnu nýtast innan onnur yrkisøki í útbúgvingini, eisini tá næmingurin fer undir hægri lestur.
Lærugreinin skal stuðla undir tað yvirskipaða málið við útbúgvingini, so at næmingurin hevur eitt gott grundarlag at kanna og greiða frá mannagongdum og viðgera dátur og upplýsingar við hjálp frá forritan.
Lærugreinin skal styðja næmingin í at liva og virka í altjóða hátøkniliga heiminum.
3. Stig og tímatal
Undirvísingin í forritan á C stigi fevnir um 75 klokkutímar.
4. Øki
Fakliga innihaldið í lærugreinini er lutað sundur í kjarnaøki og ískoytisøki. Kjarnaøki eru kravd øki, ið fevna um umleið 80 % av klokkutímatalinum á hvørjum floksstigi. Ískoytisøki eru valfrí øki, sum lærari og næmingar í einstaka flokkinum velja í felag. Ískoytisøki fevna um umleið 20 % av klokkutímatalinum á hvørjum floksstigi. Næmingurin fer til munnliga próvtøku í bæði kjarnaøkjum og ískoytisøkjum.
Kjarnaøki
- forritanarmál
- partar av forritanarmálinum, so sum dátu- og kontrolstrukturar
- bundin atferð í forritum út frá teimum einstøku lutunum
- samvirkan millum forrit og kringumstøður
- partar av forritum og forritarsøvn
- arbeiðsgongd í forritanartilgongdini
- háfløktar lýsingar og skjalfesting av forritan.
Ískoytisøki
Ískoytisøki eru valfrí øki, sum lærari og næmingar í einstaka flokkinum semjast um í felag. Ískoytisøki kunnu styðja og lýsa eitt ella fleiri kjarnaøki frá øðrum sjónarhornum og vera við til at menna førleikar næmingsins samsvarandi teimum førleikamálum, ið ásett eru. Endamálið við ískoytisøkjum er harumframt at geva skúlum og útbúgvingarbreytum rúm fyri serligum eyðkennum og arbeiðsháttum.
Evnini í ískoytisøkinum skulu:
- hjálpa næminginum at røkka førleikamálunum
- stuðla uppundir nýtslu av forritan í tvørfakligum høpi
- vísa á tey menningarrák, ið eru innan forritan
5. Førleikamál
Førleikamálini í forritan eru býtt sundur í støðisførleikar og fakligar førleikar.
Støðisførleikar
Støðisførleikar eru grundleggjandi førleikar, sum menniskju ogna sær tíðliga í lívinum, men sum mugu stimbrast og mennast alt lívið. Støðisførleikar hava avgerandi týdning fyri, at kunnleiki, vitan og førleikar verða ment í øllum lærugreinum. Støðisførleikar eru við til at menna sannkenning, virðing, hugflog og evni til støðutakan og sjálvvirkni. Undirvísingin skal virka fyri, at næmingurin fær hug og sinni at læra og geva sítt íkast til kjak og loysnir.
Í hesum sambandi eru fýra støðisførleikar lýstir við atliti at teimum fortreytum, sum eru galdandi fyri lærugreinina. Í øllum lærugreinum skal næmingurin læra:
- at virða
- at samskifta
- at kanna
- at skapa
At virða
At virða er at virka fyri góðari samveru millum menniskju og fyri góðum samanspæli millum menniskju, náttúru og umhvørvi. Virðing fremur tryggleika og trivnað, ið eru fortreytir fyri gagnligari menning. Undirvísingin skal virka fyri, at hvør einstakur næmingur verður sæddur og hoyrdur, og at hann kennir seg at hava virði og týdning, har hann er.
Undirvísingin leggur dent á, at næmingurin skilir tær ymisku fortreytirnar, ið øll menniskju hava í lívinum, og lærir at virða tørv og sjónarmið hjá øðrum, uttan mun til aldur, kyn, húðarlit og lívsáskoðan. Næmingurin skal eisini virða sín egna tørv og tað náttúrutilfeingið, vit øll eru bundin at. Hann skal læra at virða tær skyldur og tey rættindi, sum fólkaræði byggir á. Eisini skal næmingurin hava virðing fyri, at ymiskar mentanir og samfeløg kunnu byggja á onnur virði enn hansara egnu.
At samskifta
At samskifta snýr seg um førleikan at bera fram hugsanir sínar munnliga og at lesa og skriva. At samskifta snýr seg eisini um at rokna og at nýta tøknilig amboð, ið tæna samskiftinum millum manna.
Førleikin at bera fram hugsanir sínar munnliga verður mentur við miðvíst at arbeiða við munnligum venjingum í ymiskum samskiftisstøðum. Næmingurin skal frá fyrsta degi verða vandur við at tala, skifta orð, lýða á, próvføra og bera fram egnar metingar.
Førleikin at lesa og skriva er avgerandi fortreyt fyri øllum samskifti og lærdómi í lívinum. At skriva er at skipa hugsan og menna hugskot, at lesa er at skyna á og tulka.
Førleikin at rokna snýr seg um evnini at lesa hagtøl, fata bygnað, frymlar og úrtøkiligar skipanir. At rokna er eisini at hugsa skilvíst og loysa vandamál. Hesir førleikar eru fortreyt fyri at skilja og taka støðu til mangar gerandisspurningar, umframt spurningar, ið eru av fyrisitingarligum slag. Undirvísingin í fyriskipan hevur ein týðandi lut í hesi menning.
Førleikin at nýta tøknilig amboð er at duga at nýta kunningartøkni, ið er ein fortreyt fyri øllum fjarskifti. At kenna og virða etisku reglurnar, tá ið samskift verður við kunningartøkni.
At kanna
At kanna er ein íborin førleiki. Børn kanna umhvørvið fyri at klára seg í lívinum. At granska er at eygleiða, undrast, finna svar og gera royndir. Lærarar skulu geva gætur, at hesir førleikar verða mentir frá lægsta til hægsta stig.
Førleikin at kanna snýr seg um at eggja forvitni næmingsins og stimbra hug og dirvi hansara at seta spurningar og at leita sær ráð og vitan um viðurskifti av týdningi fyri næmingin og hansara umhvørvi. Næmingurin skal eggjast til at síggja gagn og gleði í yrkis- og fagurbókmentum og til at fregnast um mentanarligar og samfelagsligar spurningar, sum bjóða forvitninum av. Við dømum og venjingum skal næmingurin læra at nýta vísindaliga framferðarháttin og at handfara keldutilfar á ein sakligan og siðiligan hátt.
At skapa
Forvitni, spæl og hugflog eru serligir eginleikar, sum lærarin skal varða um og gera gagn av í undirvísingini. At skapa er eisini ein førleiki, ið kann vinnast við lærdómi. Næmingurin skal læra at hugsa, tala og skriva sjálvstøðugt og at menna hugskot síni, og hann skal kenna seg at hava ein virknan lut í egnari menning og læringartilgongd.
Førleikin at skapa snýr seg um at gera næmingin tilvitaðan um og líta á egin evni, so hann gerst førur fyri sjálvur at byggja víðari á tað, sum lært er. Næmingurin skal læra, hvussu fyriskipanarlig tiltøk og menningarvirki hava verið við til at skapað samfelagið. Næmingurin skal læra, at tekstframleiðsla er ein skapandi tilgongd, sum byggir á hugflog, íblástur og treystleika. Við atliti at búningarstigi og serligu gávum næmingsins verður arbeitt miðvíst við skapandi tilgongdum, sum fremja íblástur og stimbra hugflogið.
Fakligir førleikar
Næmingurin dugir at:
- greiða frá, hvussu ein við forritan kann leggja eina ætlan um, hvørja atferð ein telda skal hava, harímillum eisini, hvussu hon samvirkar við kringumstøðurnar
- skilja einføld forrit og greiða frá, hvussu tey rigga, og hvørjar nýtslumøguleikar tey hava
- kunna rætta og tillaga einføld forrit
- brúka partar av forritum, ið longu eru ment, og forritarsøvn, tá ið ein telduskipan verður forritað
- vísa skapandi evni og evni til at kunna arbeiða eftir ávísari skipan, tá ið forrit verða gjørd og ment.
- gera eitt forrit til at loysa ein einfaldan trupulleika.
6. Eftirmeting og próvtøka
Eftirmetingar
Einstaki næmingurin skal eftirmetast ávegis í undirvísingargongdini við støði í antin skrivligum ella munnligum framløgum. Næmingurin eigur at hava eina greiða fatan av støðu síni í mun til fakligu málini í lærugreinini, og hann eigur at fáa vegleiðing um, hvussu og hvørjum arbeiðast skal við fyri at røkka málunum.
Eftirmetingin verður skjalfest.
Próvtøkuhættir
Hildin verður ein munnlig próvtøka, sum tekur støði í einari skrivligari verkætlan og munnligari framløgu.
Áðrenn tann munnliga partin av próvtøkuni skal skúlin senda próvdómaranum eitt eintak av verkætlanini. Áðrenn tann munnliga partin av próvtøkuni skifta próvhoyrari og próvdómari orð um, hvørjar spurningar próvtakarin skal lýsa gjøllari. Próvhoyrari skal ikki rætta ella gera viðmerkingar til verkætlanina áðrenn próvtøkuna.
Próvhoyringartíðin er o.u. 24 minuttir, íroknað døming. Eingin fyrireikingartíð er.
Próvtøkan tekur støði í framløguni av verkætlanini og einum ella fleiri spurningum, ið próvhoyrarin (lærarin) hevur fyrireikað frammanundan. Á henda hátt lagar próvtøkan seg sum ein perspektiverandi samrøða millum próvhoyrara og próvtakara, har komið verður inn á tey evni, ið eru nevnd í kjarna- og ískoytisøkjunum.
Dømingargrundarlag
Dømingin er ein meting av, hvussu avrikið hjá próvtakaranum stendur mát við fakligu førleikamálini í námsætlanini.
Dentur verður lagdur á, í hvønn mun próvtakarin megnar at:
- seta saman og gera einføld forrit
- brúka bitar av forritum og savnsmótul, umframt at skjalfesta, hvussu hesi verða nýtt og hvaðani tey stava
- skjalfesta forrit, so at tey eru løtt at skilja
- greina ein ávísan trupulleika og síðani vera førur fyri at loysa hann
- greiða frá arbeiðsgongdini, ið leiðir til loysnina
- grunda yvir, hvussu trupulleikin annars kundi verið loystur
Givið verður eitt próvtal, ið er grundað á eina heildarmeting av tí munnliga avrikinum.
Próvtalslýsingar
7. At skipa undirvísing
Í hesum parti av námsætlanini verður í stuttum greitt frá teimum didaktisku meginreglum, ið eru støði undir skipan av undirvísing. Hvør einstøk námsætlan myndar didaktiska sjónarmiðið, og saman mynda allar námsætlanirnar tann felags didaktiska pallin, har undirvísingin verður útint.
Undirvísingin tekur altíð støði í teimum førleikum, ið næmingurin hevur við sær av tí stigi, hann kemur. Námsætlan og útbúgvingarbygnaður skulu tryggja, at fortreytir fyri fjøltáttaðari undirvísing eru til staðar.
Didaktiskar meginreglur
Frálæran savnar seg um royndararbeiði, har undirvísingargongdin skal hava ein stigvøkstur, t.e. at fara frá einum lægri til eitt hægri torleikastig. Frálæruhátturin skal vera fjøltáttaður, so at allir næmingar kunnu menna seg gjøgnum frálærutilgongdina.
Skift verður millum fyrilestrar, royndir, venjingar og verkætlanir, alt við støði í teimum amboðum, sum verða nýtt innan yrkið.
Arbeiðshættir
Frálæran tekur støði í gerandisdegnum og tøknini hjá tí einstaka næminginum, ið hava lutir, sum kunnu forritast. Dentur verður lagdur á, at næmingurin við vanligum málburði kann greiða frá, hvussu forrit virka, og at hann er tilvitaður um, hvussu ein umsetir hetta til lutir í einum forritanarmáli.
Í frálæruni skal næmingurin í minsta lagi verða kunnaður um eitt forritanarmál. Eitt ávíst høvuðsforritanarmál verður valt sum grundarlag fyri frálæruni.
Í lærugreinini verða forrit lýst við dømum. Fatanin hjá tí einstaka næminginum av høvuðsforritanarmálinum verður rokkin við, at næmingurin ger royndir við at tillaga ymisk forrit.
Frálæran skiftir millum fyrilestrar og verkætlanir. Frálæruhátturin skal vera framtaksvendur, bæði viðvíkjandi hækking í torleikastigi og sjálvbjargni hjá tí einstaka næminginum at loysa ymisk ivamál.
Næmingarnir skriva verkætlanir sum skrivlig verk. Hetta umfatar eisini eina próvverkætlan. Støddin á verkætlanini svarar til 20 tímar í undirvísing. Verkætlanin skal innihalda eina framleiðing (t.e. produkt) og eitt skrivligt verk. Tað skrivliga verkið skal lýsa menningina av tí endaligu framleiðingini. Skrivliga verkið skal ikki vera meira enn 10 síður í vavi.
Verkætlanin skal vera innan fyri karmarnar av verkætlanarriti, ið skúlin útflýggjar. Næmingurin orðar eina verkætlanarlýsing, ið skúlin góðkennir, tá lýsingin er á nøktandi støði fakliga. Orðingin skal hava týdning og vera viðkomandi fyri torleikastigið, talan er um.
Saman við verkætlanini handar próvtakarin eitt skrivligt avrik, ið lýsir og skjalfestir framleiðingina. Seinasta freist at lata inn er vanliga ein vika áðrenn próvtøkuna.
KT
Lærugreinin nýtir í stóran mun KT-amboð til royndir, kanningar og tilevnan av heimildum.
Sjálvvirkandi forritanaramboð, ið kunnu framleiða heimildir og royndir, verða nýtt. Harafturat kunnu onnur kunningartøknilig amboð verða nýtt eftir tørvi.
Internetið verður nýtt sum leitiamboð til vegleiðingar, dømi, frágreiðingar, partar av forritum og forritanarsøvn, tó við upphavsrættarligum reglum og kravi um skjalprógvan í huga.
Samstarv við aðrar lærugreinar
Lærugreinin samstarvar við aðrar lærugreinar, ið kunnu fáa gagn av forritanarmannagongdum. Næmingarnir kunnu gera verkætlanir, eisini próvverkætlanina, sum ein part av verkætlan í aðrari lærugrein.
Í teimum tríára miðnámsskúlaútbúgvingunum verður kjarna- og ískoytistilfari valt, so tað kann verða eitt íkast til menningina av samspælinum millum lærugreinar á lestrarleiðini.


text:
Vit eru eitt par í 30'inum við trimum børnum 12 ár, 5 ár og 2 ár. Vit búgva í Kvívík, og tað er eisini haðani vit dríva okkara virkið.
Vit valdu at byrja ein nethandil við baby og barnaútgerð í Septembur 2015, tí vit hildu at tørvur var á tí her heima í Føroyum, og av tí sama røkka út til alt Føroya land. Í fyrstani var vøruúrvalið ikki so stórt, men tað er veksandi, og hetta er vónandi nakað, sum allatíð fer at vaksa við tíðini, og ætla vit einaferð at hava eitt breitt og gott úrval.
Vónandi taka tit væl ímóti hesum nethandli, og hava tit nøkur serlig ynskir viðvíkjandi vøruúrvalinum, eru tit vælkomin at seta tykkum í samband við okkum umvegis teldupost prull@prull.net ella okkara facebook síðu.


text:
Fiskur er ryggdýr (Vertebrata), sum livir í vatni og andar við táknum.
Tað eru umleið 28000 ymisk fiskasløg skrásettum allan heimin, og støðugt verða nýggj fiskasløg funnin.
Hóast fiskar eru sera ymiskir í útsjónd, so eru teir tó bygdir yvir ein felags leist. Teir hava beinagrind, vøddar, heila, innvøl, blóð og táknir innvortis. Skræðan klæðir alt hetta, og uttan á skræðuni hava teir fjaðrar og sansigøgn, og teir flestu hava eisini roðslu og slipu. Opini millum innvortis og útvortis eru kjaftur, nasagluggar, eygu, got, nøringsop og táknaop.
Táknir
Táknirnar eru andingargagnið hjá fiskum. Tær eru innast og út til síðirnar í kjaftaholuni og eru samansettar av eini rúgvu av smáum bløðum, ið oftast eru heft til táknabogarnar. Hetta er til at síla súrevni úr vatninum, sum streymar
framvið, og at lata útaftur koltvísúrni.
Fjaðrar
Fjaðrarnar nýtir fiskurin til at flyta seg úr stað. Sterturin, ryggfjaðrarnar og gotfjaðrarnar eru tær ómakaðu fjaðrarnar, meðan uggafjaðrarnar og búkfjaðrarnar eru makaðar.
Rundmunnar hava bert ómakaðar bleytar fjaðrar.
Hávar og skøtir hava stívar, kjøtugar fjaðrar, sonevndar lippufjaðrar.
Beinfiskarnir hava sonevndar teinafjaðrar.
Teinarnir kunnu vera bleytir ella harðir, og skræðan er spent uttaná sum eitt segl, og fjaðrarnar kunnu oftast leggjast niður.
Á summum fiskasløgum eru onkrar fjaðrar umskapaðar til okkurt annað, t.d. pík,
súgvukopp ella makingarlim. Nøkur fiskasløg hava eina lítla fitifjøður, ið situr mitt
omaná sporlinum.
Hoyrisansur
Fiskur hevur oyrað innvortis. Hoyrnin er góð, men ymisk frá einum slagi til annað.
Vanliga er hoyrnin lágfrekvent, og strikan, nytrurnar og sundmagin eru ofta partar av hoyrnini.
Følisansur
Fiskarnir hava góðan følisans. Strikan á síðuni er eitt av føligøgnunum, men onnur eru eisini. Nytrurnar eru, umframt at vera partar av balansu- og hoyrigøgnum, eisini eitt slag av sansigøgnum. Grunnnøsin (finnan) undir lippuni er eitt annað.
Havmýs og fleiri hávasløg hava strikusett sansigøgn um kroppin og høvdið.
Tevsansur og smakkisansur
Nasagluggarnir fremst á gronini saman við grunnnøsini og smakkgøgnum í kjaftinum gera, at fiskur hevur framúr góðan tev- og smakkisans. Hjá onkrum fiskasløgum eru smakkisansir eisini í onkrum av fjaðrunum.
Sjónsansur
Eyguni eru stór og serbygd til at síggja í vatni, eisini á tí djúpa vatninum, har lítið ella einki ljós er. Eyguni, hoyrnin og følisansurin saman geva fiskinum eina góða kenslu av, hvat gongur fyri seg nærhendis.
Litur
Flestu fiskasløg eru soleiðis litt, at tey síggjast ikki væl í vatninum. Tey eru dimm
omaná og ljós undir. Hetta er tí, at ljósið í vatninum kemur úr erva, og soleiðis litt eru tey eina frægast fjald fyri fíggindum, og eisini at tey lættari kunnu sníkja seg inn á og taka annan fisk.
Evnistyngd
Fiskar eru tyngri enn vatnið, teir eru í, og tí søkka teir, um ikki okkurt verður gjørt. Nógv av beinfiskasløgunum hava sundmaga. Sundmagin er ein luftfyltur sekkur inni í búkholuni. Við at broyta luftnøgdina í sundmaganum kann fiskurin stýra síni evnistyngd í mun til vatnið og dýpið.
Tey beinfiskasløgini, sum ikki hava sundmaga, mugu svimja alla tíðina, um tey ikki vilja søkka. Hesi eru td. makrelfiskar og flatfiskar.
Bróskfiskar hava ikki sundmaga, men hava oftast sera feita livur, sum ger nakað av somu nyttu sum sundmagin.
Mouritsen, Rógvi: Fiskar undir Føroyum. Føroya Skúlabókagrunnur og Fiskirannsóknarstovan. Tórshavn. 2007.


text:
Tíðindaskriv
12.06.2018 - 07:34
Um allan heimin gerast borðspøl meira populer. Eisini í Føroyum sæst hetta aftur. Aftaná ein turkur í sjey ár, har einki føroyskt borðspæl varð útgivið, komu heili tvey føroysk borðspøl út sama ár í 2017.
Tey bæði spølini eru Hertak Føroyar og Hildarting, sum minna um hvørt annað; tey heinta nemliga bæði tvey íblástur úr vælkenda og klassiska borðspælinum Risk, har spælarar kempa fyri harradømi á heiminum. Í føroysku spølunum snýr tað seg sjálvsagt um harradømi yvir tær 18 oyggjarnar.
Í samrøðu við Halgir Winther Nagata í Startup Podcastinum fortelja vinmenninir handan borðspælið Hildarting um leiðina at skapa eitt nýtt borðspæl frá botni av.
Startup Podcastið finst á appunum Apple Podcast og Stitcher, og á heimasíðuni halgir.fo


text:
Svala (lat. Hirundo rustica L; da. Landsvale, Forstuesvale). Av svalum eru nógv sløg og ólík bæði í stødd og liti. Eitt teirra kemur til Føroyar hvørt ár, og verður so av Føroyingum nevnt »svalan« fram um hini. Hon er dimmblá omaná, reyðbrún á pannuni og kvørkrunum, og bleikt reydlig í neðra. Velið er dimt og djúpt sýlt. Hon er minni enn steinstólpa, men hevur nógv, nógv longri veingir, og her um vegir er eingin fuglur nærtil so væl floygdur.
Kvik og fim snarar hon sær runt og snitt-ar upp og niður og til viks, meðan hon flýgur so hart, at tað stendst á at eygleiða hana. Og hartil er hon áhaldin. Summarlanga dagin leikar hon sær á veingjunum uttan at seta seg. Føðin er mest flugur og mýggjabitar, sum hon tekur, meðan hon flýgur. Ofta strýkur hon tætt fram við fólki, og tá skilst ikki, um tað er fuglur ella okkurt annað, ið har fer.
Hetta kvika flogið loypir hvøkk í fólk, sum rædd eru av sær; tí er svalan illa kend av summum í Føroyum; m. a. hevur hon fingið orð fyri at boða frá ófrættum. Men í londum, har sum hon eigur, eru øll góð við henda fitta fugl, sum er so spakur og fólkaalskin, at hann einans reiðrast har, sum fólk býr.
Kleimið leiur, við hári og strái til at styrkja, klínir hon saman til eitt reiður, sum hon so klínir fast undir væðingina á húsum. Har, sum gluggar javnan standa opnir, flýgur hon stundum inn og festir tað upp at bitum og syllum. Tað hendir, at tær eiga í skúlastovu, — tá dámar børnunum at síggja, hvussu tær bera ungunum mat. — Um næstan alt Europa eiga tær. Í Føroyum síggjast tær mest um várið, sjaldan um summarið, og bara fáar ferðir vita fólk tær hava átt her.
Úr: Mikkjal á Ryggi: Fuglabókin, Dýralæra II. 1951.


text:
Amerikanski Schlumberger økti eitt sindur um umsetningin í fyrsta ársfjórðingi, meðan inntøkan fall í felagnum, sum er heimsins størsta av sínum slag sum oljutænastufelag.Umsetningurin vaks til 6,8 mia. dollarar í fyrsta ársfjórðingi úr 6,5 mia. dollarum árið fyri, stendur í
Tess vegna, elskaðu mínir, líkasum tit altíð hava verið lýdnir, so arbeiðið, ikki bert sum tá ið eg eri hjástaddur, men nú nógv meira, tá ið eg eri frástaddur, upp á tykkara egnu frelsu við ótta og bivan;
Fil. 2,12
"Pínan, sum fylgir við at játta, verður sum beiskur heilivágur, sum vil lekja"
Søren Kierkegaard


text:
Hátíðargudstænasta verður sunnudagin 30. apríl Leygardagin komandi eru liðin hundrað ár síðan kirkjan í Sandavági varð vígd. Kirkjan er bygd undir 1. veraldarbardaga. Arbeiðið byrjaði í 1914, og varð kirkjan vígd 3. sunnudag eftir páskir, 29.
Tess vegna, elskaðu mínir, líkasum tit altíð hava verið lýdnir, so arbeiðið, ikki bert sum tá ið eg eri hjástaddur, men nú nógv meira, tá ið eg eri frástaddur, upp á tykkara egnu frelsu við ótta og bivan;
Fil. 2,12
"I don't know the key to success, but the key to failure is trying to please everybody." -Bill Cosby


text:
EM er av: Hava lært eina rúgvu
Fyri føroyingarnir er EM í borðtennis av á hesum sinni. Tað er greitt, nú seinastu dystirnir hjá teimum vórðu spældir í Alicante í dag. Fyri at luttøkan skuldi verða longd var neyðugt, at onkur føroyingur óvæntað spældi seg víðari, men hóast gott spæl og góðtikin avrik, so eydnaðist hetta ikki. Mótstøðan var heilt einfalt ov stinn.
Fróði Fríðason Jensen og Hallur Thorsteinsson avrikaðu væl í tvímansleiki í dag, har teir vóru tætt við at vinna sett ímóti Medardas Stankevicius og Rimas Lesiv úr Litava. Tað leikti javnt á, men litavarnir drógu longra stráðið og vunnu dystin 3-0. Sum heild hava lærupengarnir verið dýrir, men óivað munagóðir.
- Tað var stuttligt at uppliva slíka mótstøðu, sum vit annars ikki sleppa at royna. Hóast vit lítlar møguleikar høvdu, so er tað fantastiskt at sleppa at vera við, har støðið er allarhægst, og vit kunnu taka nógv heim við okkum, sigur ein av føroysku landsliðsleikarunum, Hallur Thorsteinsson.
Føroyska ferðalagið verður aftur í Føroyum sunnudagin. Fram til tá verða tey verandi í Alicante, har tey eitt nú fara at venja og at hyggja at restini av EM-kappingini í borðtennis.
Úrslit, kappingardagur 2:
Bólkur 4 – menn
Hallur Thorsteinsson - Diogo Chen (Portugal) 0-4 (6-11, 2-11, 4-11, 4-11)
Bólkur 5 – menn
Fróði Fríðason Jensen - Tomas Mikutis (Litava) 0-4 (6-11, 3-11, 5-11, 2-11)
Bólkur 1 – kvinnur
Durita Fríðadóttir Jensen – Ozge Yilmaz (Turkaland) 0-4 (2-11, 1-11, 6-11, 2-11)
Bólkur 3 – kvinnur
Sólja Hilduberg Djurhuus – Alina Nikitchanka (Hvítarussland) 0-4 (1-11, 2-11, 2-11, 1-11)
Tvímansleikur, menn
Fróði F. Jensen/Hallur Thorsteinsson - Medardas Stankevicius/Rimas Lesiv (Litava) 0-3 (8-11, 7-11, 11-13)
Tvímansleikur, kvinnur
Durita F. Jensen/Sólja H. Djurhuus - Ozge Yilmaz/Sibel Altinkaya (Turkaland) 0-3 (2-11, 4-11, 2-11)


text:
Limakortið gevur avsláttur á hesum støðum. Vís limakortið, tá tit rinda
Felagið hevur gjørt avtalur við hesar fyritøkur:
Medcare
Avtala er gjørd við Medcare, sum letur 10% í avslátri av kosmetiskari akupunkturviðgerð
Hennara
Avtala er gjørd við klædnahandilin Hennara, sum letur 10% av øllum vørum, tilboðsvørur undantiknar
Thomas Dam á Hálsi
Letur 10% í avsláttri av øllum vørum, tó ikki tilboðsvørum
Tjóðpallur Føroya
Tjóðpallurin letur atgongumerki fyri 175,- kr. Vanligur kostnaður er 225,- kr.
Bert við keypi av atgongumerki beinleiðis á Tjóðpalli Føroya, ella við at bíleggja tey á info@tjodpallur.fo
Ergo Vælvera
TEI viðgerðir (uppstrammandi/slankandi og styrkir vøddar) - 20 %
Beauty Angel (húðyngjandi) - 25%
Alt annað- 10 %
Make Up Store
Letur 10 % av øllum vørum, undantikið tilboðvørum
In Tone Clinic
Krops- og anlitsviðgerð fyri kvinnur og menn
Sjá tilboð her
Yndifitness
Tilboð til limirnar í Felagnum Føroyskir Sjúkrarøktarfrøðingar
Tilboð til FFS juli 2013-1.doc(40 KB)
Aurora
Felagið Føroyskir Sjúkrarøktarfrøðingar hevur gjørt avtalu við nýggju hárfríðanarstovuna Aurora.
Limir felagsins fáa 10% í avslátri av allari hárviðgerð við at vísa limakortið fram.


text:
Ferðafólkakanning 2014-2015
Visit Faroe Islands heitti á várið 2014 á Gallup Føroyar at standa fyri fyrstu ferðafólka segmenteringskanningini av hesum slagi í Føroyum. Í 2015 hevur Gallup Føroyar gjørt enn eina segmenteringskanning. Úrslitini frá hesum báðum kanningum eru tilsamans grundarlagið undir hesari frágreiðingini.
Hetta er ein kvalitativ kanning, hvørs endamál er at finna út av serlig eyðkenni hjá ferðafólki, sum koma til Føroya – atburð, ynski og hugburð teirra í mun til at ferðast. Hendan vitan er týdningarmikil fyri at áseta marknaðarsegmentini. Hesi marknaðarsegmentini kunnu vera við til at stuðla undir framtíðar marknaðarføring og lýsingarátøkum og gevur møguleikan at eftirmeta viðurskifti millum væntanir hjá ferðafólki og so tað, sum ferðafólk uppliva í Føroyum.
Les alla frágreiðingina her.


text:
Íslendingar hava valt hin góða lut
politikkur02-06-2018 - 22:23 - Jóanis Nielsen
Samstundis sum tað frættist, at eitt tað størsta uppisjóvarfelagið í Føroyum P/F Næraberg, sum varðar av Næraberg, Borgaranum og Norðingi hevur eitt yvirskot í 2017, sum bert svarar til tvey nýggj trol, so velja íslendingar at lækka teirra gjøld á teirra fiskiflota við einum fjórðingi.
Íslendingar hava sæð, at teirra veiðugjøld hava “skaðiliga ávirkan á fiskivinnuna og samfelagið sum heild”.
Vit skuldu valt sama lut í Føroyum og ikki lagt stein oman á byrði hjá okkara fiskivinnu.
Í staðin fyri at so gott sum tøma fiskivinnuna fyri kapitali, skuldi mann, eins og íslendingar, givið vinnuni rúm at virka.
Um landið blívur við at krevja so nógvan pening, verður tað skjótt at skipini ikki so frægt sum hava ráð at keypa sær nýggj trol.
Vegna Huxa,
Tummas Jóhan í Djónastovu, formaður.


text:
Orðing, mál og snið
Handilslýsingar og kunngerðir skulu orðast soleiðis, at tær eru lættar at skilja og hava ein náttúrligan málburð. Kringvarpið tekur endaliga avgerð um øll ivamál viðvíkjandi innihaldi, orðing og sniði.
Treytir
1. Kringvarp Føroya sendir handilslýsingar og kunngerðir við heimild í løgtingslóg nr. 61 frá 16. mai 2006 um kringvarp, sum seinast broytt við løgtingslóg nr. 163 frá 24. desember 2015.
2. Lýsingar kunnu vera handilslýsingar ella kunngerðir. Við kunngerðir er at skilja lýsingar við kunnandi endmáli. Við handilslýsingar er at skilja lýsingar við handilsligum endamáli. Handilslýsingar kunnu verða lisnar lýsingar ella ljóðlýsingar.
3. Handilslýsingar og kunngerðir skulu verða greitt orðaðar og sømiligar, og innihaldið má ikki vera villeiðandi. Lýsingar mugu ikki stríða ímóti galdandi lógum ella fyriskipanum annars.
Ikki er loyvt at lýsa við heilivági, tubbaksvørum ella drykkivørum við alkoholinnihaldi.
Loyvt er ikki at lýsa fyri búskaparliga heftum sjónarmiðum ella fyri átrúnaðarligum ella politiskum áskoðanum. Í handilslýsingum og kunngerðum er ikki loyvt at seta fram sjónarmið ella atfinningar móti politiskum flokkum, feløgum, stovnum, fyritøkum ella privatpersónum.
Kringvarpið vegleiðir um, hvussu kunngerðir skulu orðast. Handilslýsingar og kunngerðir skulu orðast soleiðis, at tær eru lættar at skilja og hava ein náttúrligan málburð. Kringvarpið tekur endaliga avgerð um øll ivamál um innihald, orðingar og snið í handilslýsingum og kunngerðum.
4. Lýsingar frá handilsfyritøkum, ið ikki verða lýstar við handilsligum endamáli, verða at rokna sum kunngerðir. Lýsingar frá felagsskapum um tiltøk, ið til dømis hava til endamáls at savna inn pening, verða at rokna sum kunngerðir.
5. Kunngerðir kunnu t.d. fevna um føðingardagar og brúdleyp, lýsing eftir arbeiðsfólki, lýsing um ferðaætlanir, almennar fundir, samkomur, konsertir, dans, biosýningar, sjónleikir v.m. Ikki er loyvt í hesum kunngerðum, at nýta nøvn á ískoytisveitarum, eitt nú í sambandi við tiltøk.
6. Handilslýsingar eru lýsingar, ið verða lýstar við handilsligum endamáli. Hesar kunnu verða lisnar lýsingar ella ljóðlýsingar.
7. Kringvarpið ásetir prísin á kunngerðum og lýsingum. Kunngerðir og lýsingar eiga at verða goldnar innan 14 dagar. Kringvarpið kann krevja, at lýsingar/kunngerðir verða goldnar, áðrenn tær verða miðlaðar.


text:
Síðan eg sá Kiss Kiss Bang Bang í 2005, havi eg verið fjeppari av Shane Black. Hann er fyrst og fremst leikritskrivari, men hevur eisini leikstjórnað nakrar filmar gjøgnum árini. Hansara serliga eyðkenni er 80’ara buddy cop filmar. Av hesum…
Leonardo Dicaprio vann ein Oscar herfyri. It’s been a long time coming, sagt á góðum enskum. Eg haldi sjálvur, at av hansara Oscar nomineringum, er hetta kanska tann minst uppiborna. Tað er nú ikki lítið sagt, tá tað er Leonardo…
Nú var heystferia fyri stuttum. Hetta opnaði fyri møguleikanum at hyggja eftir nøkrum góðum filmum. So eg fór í Imperial at hyggja eftir the Martian. Um tú býr í Keypmannahavn og skalt í biograf, vil eg viðmæla tær at fara…
Tagged with: Føroyar
, Føroysk film ummæli
, Feria
, Film ummæli
, Filmar
, Hallur Danielsen
, Jól
, Matt Damon
, Sofasurfarin
, the martian
, Ummæli
Posted in Ummæli


text:
TB-Studio streamar steypadystin
TB | 07/04/12
Annan páskadag spæla TB Løgmansteypadyst móti HB í Vági. Bæði liðini fingu fríkort í innleiðandi umfari, og spæla sostatt sín fyrsta dyst í kappingini mánadagin. Hvussu er og ikki, so verður tað stuttligt, aftur at síggja bestu liðini hjá TB og HB dystast aftur, og fyri at merkja dagin við onkrum serligum, so hava TB-Studio ætlanir um, at fara til Vágs at siga lurtarum frá dystinum. Mong eru, ið ikki sleppa at síggja hendan dyst, og nú fáa hesi møguleikan gjøgnum TB heimasíðuna. Dysturin byrjar kl. 16, so tuni inn og lurtið.
HB er favorittur
Í Effodeildini hevur HB fingið eina rættuliga góða byrjan, og hóast teir bert fingu javnleik seinast, so er tað talan um eitt sterkt lið. Teir hava megnað at vent keðiligu gongdini frá síðsta kappingarári, til í ár at klára seg væl betur. Enn er kappingarárið tó sera ungt, og nógvar súðir eru enn eftir at syfta.
Fyri TB er tað hinvegin talan um ein nýggjan kapittul, har eitt nýtt ættarlið roynir at seta síni merki á føroyska fótbóltskortið. Væl stuðlaðir av royndum leikarum, hava okkara ungu og ágrýtnu leikarar tikið hini liðini á bóli, við ikki at lata seg kúga, men heldur spæla sítt ágrýtna og framrættaða spæl. Hevði hepnið verið við okkara monnum, kundu fleiri stig verið komin á kontuna.
Gestirnar mugu sostatt metast at vera favorittar til dystin mánadagin, men tað er ikki nakað sum nervar okkara garpar. Vit kenna okkara pláss, og vit kenna okkara dygdir. Hetta eru eginleikar, sum er grundarlagið undir mongum sigri, so vit enda við at siga…COME ON HB, WE’RE READY FOR YOU
Viðmerkingar
-
Super útvarping í Vági móti HB, STÓRA takk fyri Niels og Co.


text:
Ongantíð nakrantíð hevði ein føroysk kvinna vunnið eitt gullmerki í frælsum ítrótti á oyggjaleikunum innan seinastu leikirnar á Bermuda. Men soleiðis er ikki longur. Nýggja stjørnuskotið í føroyskari kvinnurenning tók øll á bóli, og vann tvey gullheiðursmerki í stórum stíli. Fyri einum ári síðani vóru tað tey fægstu, sum kendu rennaran Valborg Heinesen. Gaman í hevði hon vunnið Tórshavn ½ Marathon, Kvinnurenningina og onkrar stevnurenningar, men tíðirnar vóru tá ikki nóg góðar at sleppa við til oyggjaleikir.
Fyri at sleppa undir lúku 24, er tað sjálvandi eitt krav, at man er ein seriøsur nissurennari!
Men so gekk skjótt fram á. Renningin bleiv framraðfest, og ein dugnaligur venjari settur á uppgávuna. Nógv og miðvís venjing byrjaðu skjótt at geva úrslit, og skjótt kláraði hon oyggjaleikakravtíðir, og væl meira enn tað. Tvær kappingar í vár góvu ábendingar um, at vit fóru at hava ein rennara við væl framman fyri miðjuna. Og tá vit so hugsaðu um liðkappingina á ½ maraton við Bjørk og Valborg, var tað ringt at síggja, hvussu tað ikki kundi geva heiðursmerki. Men Bjørk fekk skaða, og kundi tí ikki koma við.
Í staðin var Valborg einsamallur føroyskur langteinarennari hjá kvinnunum, sum longu fyrsta kvøldið skuldu renna 10.000 metrar. Hendan kappingin gav fyrsta gullmerkið nakrantíð til føroyska kvinnu í frælsum ítrótti. Og tað var ein lemjandi sigur, har Valborg rann teir seianstu 5.000 metrarnar uppá 18.06 min!! Heimasíðan hevði drúgva frágreiðing frá kappingini, og tey, ið hava hug at enduruppliva kappingina, skulu ikki óttast, men bara trýsta á hesa slóðina: http://www.fif.fo/?p=7242 – har eru eisini nakrar góðar myndir!
Eingin megnaði at fylgja Valborg, tá hon seinastu umførini veruliga setti ferð á
Seinasta dagin var so ½ maraton á skránni. Sólin bakaði niður, og luttakararnir sluppu at standa og steikja í sólini eitt korter, áðrenn startskotið varð latið av. Valborg var eftir sigurin á 10.000 metrum, nú millum hinar mett at vera stóri favoritturin, og hon var tann, sum allar hinar eygleiddu. Og virðingin fyri Valborg var stór. Eingin tordi at renna fram um Valborg, sum bara rann róliga fyrstu løtuna. Komnar á 10 km vóru bert tvær sum fylgdu við. Tær vóru báðar av Isle og Man, og onnur teirra, Gail Griffiths, var tvey’arin frá 10.000 m kappingini. Hendan góða Gail Griffiths hekk framvegis í Valborg eftir 16 km, men á 19 km var longu komið stórt hol, og alt var avgjørt. Á málinum var ein heilur minuttur á muni millum tær, og Valborg hevði nú vunnið sítt næsta gullmerki!
Við sínum sigrum kom Valborg rættiliga í brennidepilin
Sterku úrslitni førdu til, at FÍF valdi at senda Valborg til norðurlandameistaraskapið í lendisrenning (cross), sum var í Íslandi í november. Og aftur her stóð Valborg seg sera væl. Hon var frammanfyri allar tær fimm íslendsku kvinnurnar, og var heilt nær við at taka tað einu donsku. Ikki var langt fram til breiða skaran við bestu norðurlendsku rennarunum, og við einum ári av miðvísari venjing afturat, kann tað gerast sera spennandi at síggja, hvussu langt tá fer at røkka.
NM í lendisrenning 2013: Valborg togast við danska landsliðsrennaran Nanne Bagger, sum at enda tók 4 sekund frá Valborg
Góðu úrslitini hjá Valborg, hava ført til serliga stuðulsavtalu við Tryggingarfelagið Føroyar
Hetta gjørdist so seinasta søgan í jólakalendaranum í ár, og jólakalendarin fer nú í summarferiu! Nógvar søgur liggja eftir, og fleiri eru teir persónar og tey avrik, sum áttu at verið við,men sum sjálvandi kunnu koma í jólakalendaran næsta ár, um hann er komin aftur úr summarferiu tá. Jólakalenarin endar hesar frágreiðingar við at ynskja tykkum framhaldandi gleðilig jól.


text:
Lomvigi
Lomvigi ella lomviga (frøðiheiti - Uria aalge) er svartur sjófuglur. Sagt verður, at lomvigin kemur at landi á pálsmessu og í bergið á leypársmessu. 31. juli sigst lomvigin aftur leggja frá landi. Loyvt er (í 2007) at skjóta lomviga frá 1. oktober til 20. januar. er svartur omaná, hvítur í neðra. Summir hava eina hvíta striku aftur frá eyganum; teir eru sama slagið sum hinir, men eru oftast stórir. Fyrst í juni hevur lomvigin vorpið, eittans egg, stórt eftir fuglinum. Frá tí tjúkkasta smalkast tað beint og javnt móti hinum klænra endanum, sum er óvanliga spískur; eggið rullar tí ikki beinan veg, men heldur runt í ring, og tað man mangan hava bjargað teimum frá at fara út av rókini. Frá 5. til 8. juni fara menn at ræna, t. e. at taka eggini. Í stórum línum síga teir langt niður í bergið — í Skúvoy um 80 favnar, — og har, sum loft er, gera teir stór reiggj út og inn. Eggini eru vøkur, frá fagrasta grøna til bleikgrønt og stundum hvítt, sett við dimmum blettum og strikum, sum gera tey ólík hvørjum øðrum. Orðið gongur, at aldri finnast tvey lomvigaregg, sum eru meinlík á liti. Summi sýnast at vera einlitt grøn, men hyggur tú gjøllari eftir, so sært tú altíð onkun dimman blett, sum ger eitt frámerki.
Skúvoy og Dímun eru bestu lomvigalondini í Føroyum. Skúvoyingar fáa so nógv egg útyvir tað, teir brúka sjálvir, at teir fara við heilum bátsfarmi til Havnar at selja. Skjótt verpur lomvigin aftur, og hann vermir í rúmar 4 vikur. Ungfuglurin situr hesa tíðina niðast við sjógvin; hann er kallaður hellufuglur og verður tikin av báti við fleygastong. Nú pisurnar eru útkomnar, flúgva teir gomlu javnan við nebbasild í nevinum. Tá ið ein lendir á rókini, eru nógv opin gap uttan um hann, men hin gamli kennir væl unga sín. Dúnaða pisan er brúnlig omaná, grá-sprøklut um háls og síður, hvít í neðra. Um miðjan juli kemur fyglingin fyri. Við eini stuttari stong og stórum neti gongur fyglingarmaðurin eftir rókini, varliga framat, har sum lomvigin situr tættur. Har leggur hann netið omanyvir og kann fáa nógvar í tað, um 5—8 man vera tað vanliga, 10—15 er væl fingið, og 20 má sigast nógv, tó at tað hevur hent at fingið 60. 1000 lomvigar kann ein kringur fyglingarmaður fáa ein góðan dag. Men við hetta lag misfarast nógvar pisur. Tí hava teir summstaðni lagt fyglingina av og fleyga nú í staðin. Í flognum er lomvigin ikki so snúiligur sum lundin og tí betri at fleyga.
Fyri ólavsøku eru pisurnar floygdar. Mest um kvøldið síggjast tær fara av rókini, ein lítil fyrst og tveir stórir — faðir og móðir — hvør sínumegin aftanvert við hana. Har, sum stór urð er undir, bera tey gomlu ofta ótta fyri at hin lítla fer ikki at vinna út á sjógv, og so við og við geva tey henni tá eitt stump uppeftir. Eisini á sjónum halda tey saman fyrru tíðina. Ber okkurt, sum t. d. ein fles, upp ímillum, so tey ikki síggja hvørt annað, so ljóðar í heilum karr karr karr øðrumegin og pi pi pi hinumegin, til tey hittast aftur. Umframt við fygling og fleygi verður nógvur lomvigi fingin við snaru. Snaran er ein flaki av viði við nógvum lykkjum av faksi omaná, og lomvigin, sum altíð dámar væl at sita á rekaviði, fer upp á hann, men fær so føturnar fastar í lykkjurnar. Eisini verður nógvur lomvigi skotin víða um á sjónum. Og tó hevur hann heldur nørst enn minkað í seinnu tíðini. Um veturin ferðast hann um langt úti á havinum. Nakrir síggjast tó her; tá er hann bleikgráur framman á hálsinum og upp í vangarnar. Sama lit hevur steffan, t. e. pisan, tá ið hon er komin á sjógvin.[1]
Slag[rætta | rætta wikitekst]
- Uria lomvia (Íslandslomvigi)
Sí eisini[rætta | rætta wikitekst]
Keldur[rætta | rætta wikitekst]
- ↑ Mikkjal á Ryggi: Fuglabókin, Dýralæra II. 1951.


text:
Ari av Rana
04.12.2017 - 20:40
Ítróttur > Ítróttur > Fótbóltur
Í dag varð lutakast um hvørji lið skulu dystast í triði rundu í ensku steypakappingini FA Cup. Triða rundan er serliga áhugaverd, tí at tá koma tey síðstu liðini við í kappingina, t.v.s. at millum annað stór liðini veru við í lutakastinum.
Og longu í triðju rundu verður ein tann kendasti grannadysturin í heiminum á skránni, tá Liverpool tekur ímóti Everton á Anfield. Tað er 18. ferð, at liðini dystast í FA Cup. Seinastu 10 ferðirnar liðini hava møtt hvør øðrum í kappingini, hevur Liverpool vunnið seg víðari.
Manchester City móti Burnley og Crystal Palace og Brighton & Hove Albion eru hinir dystirnir, har bæði liðini sum dystast spæla í bestu ensku deildini.
Vinnararnir í fjør, Arsenal, fara á vitjan hjá Nottingham Forest, Manchester United spælir heima ímóti Derby County, Tottenham tekur ímóti AFC Wimbledon, meðan Chelsea spæla á útivølli ímóti Norwich.


text:
Norðurlandahúsið fekk í november 2016 nýtt búmerki. Búmerkið hevur, eins og hjá øllum stovnunum undir Norðurlandaráðnum og Norðurlendska Ráðharraráðnum, norðurlendska svanin, sum eyðkennismerki.
Svanurin umboðar álit, rættvísi og frælsi. Í fleiri enn 30 ár hevur hann verið ímyndin av norðurlendska samstarvinum. Nýggi norðurlendski svanin er eitt einkult, sterkt og opið merki við einum svana, sum flýgur frameftir. Opinleiki er ein týdningarmikil grundhugsjón í norðurlendska samstarvinum - eitt samstarv, sum er opið fyri nýggjum hugsanum, hugskotum og samstarvsfeløgum.
Nýggja búmerkið skal nýtast á øllum nýggjum tilfari. Á tilfari, sum longu er framleitt, kann gamla búmerki standa til og við 31. desember 2017, men eftir hetta skal gamla búmerkið verða burtur.
Tak nýggja búmerkið niður:
Vegleiðing til hvussu búmerkið kann brúkast er at finna her.


text:
Formansskifti í foreldrabólkinum hjá Krabbameinsfelagnum
Formansskifti í foreldrabólkinum hjá Krabbameinsfelagnum
Foreldrabólkurin hjá Krabbameinsfelagnum varð stovnaður í 2001. Bólkurin er fyri familjur har børn eru ella hava verið rakt av krabbameini og familjur ið hava mist barn av krabbameini.
Seinastu árini hevur Elin Maria Joensen verið formaður í Foreldrabólkinum. Krabbameinsfelagið takkar Elin Mariu fyri tað ídni og orku hon hevur lagt í verkið sum formaður í Foreldrabólkinum. Nýggi formaðurin í foreldrabólkinum er Ella Leivsgarð. Ella mannar saman við Magna Jarnskor og Finngerð Joensen nevndina í bólkinum. Krabbameinsfelagið ynskir tykkum blíðan byr við arbeiðinum. Nevndin skipar seg fyrst í komandi árið.
Endamálið við foreldrabólkinum er at hjálpa teimum familjum har børn eru rakt av krabbameini. Eisini skipar foreldrabólkurin regluliga fyri kunnandi og sosialum tiltøkum har familjurnar fáa høvi at verða saman við øðrum, sum hava uppliva tað sama sum tey sjálvi og tískil skilja teirra støðu.
Á myndini frá vinstru : Elin Maria Joensen og Ella Leivsgarð


text:
Vit søkja eftir einum KT-support lærlingini til Tænastu og Support deildina í Tórshavn at byrja eftir summarferiuna. Ynskir tú avbjóðingar og persónliga menning, og brennir tú fyri at kunningartøkni og at hjálpa øðrum, so ert tú kanska rætta fólkið til starvið.
Starvið
Tú verður partur av einum toymi, sum veitir KT-tænastur til fyritøkur og stovnar. Tú sleppur at taka ábyrgd eftir áhuga og førleika, og tú verður við í alskyns uppgávum so sum KT-support, netumsiting, levering av KT-útgerð og nógvum øðrum spennandi uppgávum.
Arbeiðsstaðurin er hjá Nema á Smyrilsvegi í Tórshavn, haðani tú eisini fert at samstarva við hinar deildirnar hjá Nema í Føroyum. Arbeiðstíðin er 40 tímar um vikuna. Skúlagongdin í lærutíðini er í Føroyum / Danmark.
Tú
Tú hevur góðan læruhug og vísir opinleika og forvitni. Tú ert eisini fyrikomandi og málsøkin og kanst arbeiða sjálvstøðugt líka væl sum í toymi. Tú dugir at samskifta bæði skrivliga og munnliga, og tær dámar at skapa varandi sambond, ið gagna bæði kundanum og Nema.
Vit bjóða
Eitt gott, fjølbroytt og spennandi starv í einum professionellum umhvørvi, har tú fært møguleikar at menna teg persónliga og fakliga og sleppur at seta tíni fingramerki á arbeiðsdagin. Tú fært eina skipaða lærutíð, og tú fært uppgávur og ábyrgd í samsvari við tínar vaksandi førleikar. Løn og setanartreytir sambært sáttmála.
Forvitin?
Vilt tú vita meira um starvið, ert tú vælkomin at seta teg í samband við Bárður Sanchez Solmunde á tel. 794 242 ella á bss@nema.fo.
Umsóknir
Umsóknir við avritum av viðkomandi skjølum skulu sendast til Nema á hrdeildin@nema.foella til:
Nema, HR-deildin, Postboks 109, 110 Tórshavn
Umsóknir skulu vera okkum í hendi í seinasta lagi 20. juli 2018. Starvið verður sett eftir summarferiuna. Allar umsóknir verða viðgjørdar í trúnaði.


text:
Sorgarætlan
Sorgarætlan
Um barn doyr av sjúku, ella brádliga, heima
Nú
- Leiðarin setir seg í samband við heimi um tilburðin.
- Øll starvsfólk verða kunnaði.
- Kunna børn og foreldur.
- Bjóða hjálp í samband við jarðarferð o.a.
- Merkið fer í hálva stong.
Teir næstu dagarnar
- Starvsfólkið gevur sær stundir til at svara spurningum og taka sær av reaktiónum hjá børnunum.
- Senda krans.
- Stovnurin stongir tá ið jarðarferðin er.
- Merkið fer í hálva stong.
Komandi tíðina
- Starvsfólk og leiðari møtast eftir tørvi at tosa um støðuna
- Verða tilvita um at hetta ávirkar hini børnini á stovuni og taka okkum av tí eftir tørvi.
- Hava fund um støðuna javnan.
Um barn doyr á stovninum
Nú
- Ringja 112
- Kunnað leiðsluna beinanvegin.
- Leiðarin kontaktar foreldrini hjá barninum.
- Kunnað hini foreldrini og børnini um hendingina.
- Biðja foreldur sum eiga børn á stovninum, um at koma eftir teimum.
- Kreppuhjálp skal veitast, starvsfólki og børnum.
Teir næstu dagarnar
- Innkalla til foreldrafund
- Starvsfólkið gevur sær stundir til at svara spurningum og taka sær av reaktiónum hjá børnunum.
- Bjóða hjálp í samband við jarðarferð o.a.
- Senda krans
- Stovnurin stongir tá ið jarðarferðin er.
- Merkið fer í hálva stong.
- Kreppuhjálp verður veitt.
- Leiðslan hevur samband við heimið.
Komandi tíðina
- Starvsfólk og leiðari møtast eftir tørvi at tosa um støðuna
- Verða tilvita um at hetta ávirkar hini børnini á stovuni og taka okkum av tí eftir tørvi.
- Hava fund um støðuna javnan.
Um eitt starvsfólk doyr
Nú
- Leiðslan setir seg í samband við familjuna.
- Leiðslan kunnar familjuna um okkara mannagongdir.
- Leiðslan kunnar hini starvsfólkini um støðuna.
- Starvsfólkini á stovuni kunna børn og foreldur.
- Fáa tilboð um kreppuhjálp.
Teir næstu dagarnar
- Leiðsla og starvsfólk bjóða okkara hjálp í samband við jarðarferð/ervi.
- Senda krans.
- Stovnurin er. stongdur tá ið jarðarferðin er.
Komandi tíðina
- Tosa við børnini um tann deyða.
- Tosa um støðuna, hvussu gongur o.a.
- Minnast 1-ára dagin við at senda blómur til heimið.
Tá ið álvarslig sjúka rakar eitt barn
Nú
- Leiðsla/ kontaktfólk tosar við heimið.
Teir Næstu dagarnar
- Kunning til foreldrini hjá hinum børnunum.
- Tosa við børnini á stovuni, sum barnið gongur á.
Komandi tíðina
- Stovan heldur samband við heimið og barnið.
Tá ið álvarslig sjúka rakar eitt av starvsfólkunum
Nú
- Leiðarin tosar við viðkomandi starvsfólk.
- Leiðarin kunnar hini starvsfólkini.
Teir næstu dagarnar
- Tosa við børnini á stovuni sum starvsfólkið arbeiðir á.
- Kunning til foreldrini hjá teimum børnum, sum eru knýtt at stovuni.
Komandi tíðina
- Leiðarin hevur ábyrgdina av at sambandið við viðkomandi verður hildið við líka.
Tá ið álvarslig sjúka rakar foreldur ella systkin
Nú
- Leiðsla/kontaktfólk tosar við heimið og kunnar seg um støðuna.
Teir næstu dagarnar
- Leiðarin bjóðar hjálp frá stovninum.
Komandi tíðina
- Starvsfólkini eru serliga uppmerksom yvir fyri viðkomandi barni.
Um foreldur/verjar hjá einum barni ið gongur á stovninum doyr
Nú
- Leiðslan kunnar hini starvsfólkini.
- Leiðarin og kontaktfólki fara heim at vitja og bjóða okkara hjálp, og fortelja teimum um okkara mannagongdir.
Teir næstu dagarnar
- Bjóða okkara hjálp í samband við jarðarferð/ervi.
- Stovnurin er stongdur tá ið jarðarferðin er.
- Senda krans.
Komandi tíðina
- Starvsfólkini eru serliga tilvita um ta barni ið hevur mist.
- Heldur samband við heimið.
Um maki ella barn hjá einum starvsfólki doyr
Nú
- Leiðslan setir seg í samband við familjuna.
- Leiðslan kunnar familjuna um okkara mannagongdir.
- Leiðslan kunnar hini starvsfólkini um støðuna.
Teir næstu dagarnar
- Leiðsla og starvsfólk bjóða okkara hjálp í samband við jarðarferð/ervi.
- Senda krans
- Stovnurin er stongdur tá ið jarðarferðin er.
Komandi tíðina
- Tosa við starvsfólkið um støðuna, hvussu gongur o.a.
Hjúnarskilnaður
Nú
- Leiðslan skal hava boðini, og tosar síðani við starvsfólki á stovuni.
Teir næstu dagarnar
- Snakka við barni um støðuna tað er í, vera opin og erlig.
Komandi tíðina
- Starvsfólkini eru serliga tilvita yvirfyri viðkomandi barni.
- Kontaktfólkið er um barnið í mest møguligan mun og hevur samband við heimið.


text:
Ongantíð so nógvur fiskur landaður í Skagen sum í fjør
Í fjør vórðu 393.069 tons av fiski landað í Skagen fyri góðar 922 miljónir krónur. Skagen er størsta fiskivinnuhavnin í Danmark.
Góð 33 prosent av samlaðu landingarnøgdini í Danmark komu upp á land í Skagen í fjør ímóti sløkum 31 prosentum í 2016. Lágir prísir á serliga ídnaðarfiski og sild høvdu negativa ávirkan á søluvirðið í 2017 samanborið við 2016, tá góð 269.000 tons vórðu landað fyri eina miljard krónur.
Tøl frá NaturErhvervsstyrelsen vísa, at Hanstholm er næststørsta fiskivinnuhavnin í Danmark við 240.810.601 tonsum fyri 864 miljónir krónur, og Thyborøn nummar trý við 301.578.148 tonsum fyri 666 miljónir krónur.
Umleið 50 prosent av fiskinum, sum kom upp á land í Skagen í 2017, vóru frá útlendskum skipum. Svensk skip stóðu fyri 21 prosentum ella 81.351 tonsum, meðan norsk skip stóðu fyri 47.492 tonsum ella 12 prosentum av samlaðu nøgdini.
Kelda: Skagen Havn/maritimedanmark.dk


text:
TB á Instagram
TB | 30/01/17
Tvøroyrar Bóltfelag verður nú eisini sjónligt á sosiala miðlinum, Instagram. Ætlanin við hesum er, at møguligt verður at fylgja betur við í gerandisdegnum í Tvøroyrar Bóltfelag. Harumframt so fer hesin profilurin at ganga runt millum ymsu ungdómsliðini, tá kampar ella kappingar eru á skránni.
Tit kunnu finna Instagram-profilin hjá Tvøroyrar Bóltfelag á Instagram.com/TB1892 ella við at leita eftir @TB1892.
Um tit ynskja at deila myndir við felagið, so nýtið frámerkið: #tb1892, so verða myndirnar møguliga endurvístar her á heimasíðuni ella á sjálvum Instagram-profilinum.
Fyrsta myndin er løgd út, ið er frá fyrstu venjingini, ið Maurice Alexander Ross og Mark de Vries luttóku í við Stórá


text:
22. oktober 2018
Hóskvøldið skal býráðið taka støðu til framhaldandi arbeiðið við at bøta um ferðsluviðurskiftini á vegamótinum millum Hvítanesvegin og Eystara Ringveg.
Tað eru framvegis avbjóðingar við at fáa ferðsluna at glíða, hóast ferðsluljós vóru sett upp í vár fyri at minka um trupulleikan við bilraðum á vegastrekkinum. Serliga er tað á Eystara Ringvegi móti vegnum Yviri við Strond, at trupulleikar eru, og serliga er tað í meldurtíðini, at trupulleikar standast av bilrøðum, ið kunnu strekkja seg frá ljóskurvunum og heilt oman móti tyrlupallinum. Hetta hevur m.a. við sær, at ferðslan frá Hoyvíksvegnum og inn á Ringvegin eisini verður tarnað.
Tí hevur umsitingin í teknisku fyrisiting lagt uppskot fyri býráðið um at lata eina breyt gera afturat til ferðsluna, ið skal til høgru við frá Eystara Ringvegi og út á Hvítanesvegin. Kostnaðarmetingin frá ráðgeva ljóðar á 1,3 mió. kr. Harumframt skal Hvítanesvegurin breiðkast frá vegamótinum og oman til Hoydalsá. Hetta verður mett at kosta 500.000 kr. umframt útbygging av ljóskurvum.
Í sambandi við at kommunan ynskir at byggja við frílendið oman móti Hoydølum, er ynski komið um ein sonevndan ljóðvolla, sum fer at dýrka verkætlanina nakað. Samlaður kostnaður fyri eyka breytina er sostatt 1,9 mió. kr.
Málið kemur fyri á býráðsfundi komandi hóskvøld.


text:
Vit sóknast eftir ágrýtnum og dugnaligum starvsfelaga til fólkaskúlaøkið.
Starvið
Eitt áhugavert og fjølbroytt starv, sum fulltrúi í Undirvísingarstýrinum, er leyst at søkja. Undirvísingarstýrið er nýggj fyrisitingareind undir Mentamálaráðnum, og kemur tú at vera við til at mynda og menna uppgávurnar Undirvísingarstýrið hevur at røkja.
Tú verður partur av toyminum fyri fólkaskúlaøkið í Undirvísingarstýrinum. Toymið hevur sum meginuppgávu at starvast við fyrisiting av fólkaskúlanum, frískúlum, sernámsfrøðiliga økinum og frítíðarundirvísingini.
Vit sóknast eftir einum starvsfelaga, ið saman við toyminum, m.a. kemur at:
⦁ Viðgera starvsfólkaviðurskifti innan fólkaskúlan.
⦁ Veita leiðslum í skúlum ráðgeving og vegleiðing í setanar- og starvsfólkamálum annars.
⦁ Røkja samskiftið við fólkaskúlar, frískúlar, Sernám og málsviðgerð í hesum sambandi.
⦁ Verða við at menna fyrisitingina av fólkaskúlanum og málsøkinum annars.
⦁ Veita skúlum ráðgeving og vegleiðing í umsitingarligum fyriskipanum innan starvsøkið.
⦁ Taka lut í verkætlanum, her ímillum eisini at hava verkætlanarleiðslu.
⦁ Røkja aðrar fyrisitingarligar uppgávur, sum verða lagdar til fulltrúan og toymið.
Sum fulltrúi í Undirvísingarstýrinum skalt tú tryggja, at nevndu uppgávur verða loystar á einum høgum fakligum støði, og at arbeiðsgongdir eru í samsvari við galdandi reglur og settum málum.
Undirvísingarstýrið er í eini uppbyggingar tilgongd, og mást tú tola møguligar broytingar í starvinum.
Førleikakrøv
Vit vænta, at okkara nýggi starvsfelagi:
⦁ Hevur viðkomandi útbúgving og royndir innan starvsøkið ella tað, sum kann sammetast við hetta.
⦁ Er eitt brennandi fólkaskúlafólk, sum hevur gott innlit í gerandisdagin í skúlunum
⦁ Hevur innlit í starvsfólkaviðurskifti og leiðslu.
⦁ Hevur góð samstarvsevni, er liðspælari og eisini kann arbeiða sjálvstøðugt.
⦁ Er tænastusinnaður.
⦁ Kann orða seg greitt og skjótt í skrift og talu á góðum føroyskum máli
⦁ Hevur áhuga fyri avbjóðingum og vilja at royna nýggjar leiðir
Vit bjóða
Starvið er spennandi við skiftandi uppgávum og við nógvum samskifti við skúlar og skúlaleiðslur. Arbeiðið er á høgum fakligum støði, og møguleikarnir fyri bæði persónligari og fakligari menning eru góðir.
Setanar- og lønartreytir
Starvið verður lønt sambært sáttmála millum Fíggjarmálaráðið og avvarðandi yrkisfelag.
Starvið verður lýst til setanar 1. desember 2018 ella skjótast tilber.
Viðmerkjast skal, at setanarøkið fevnir um stjórnarráðini og Løgmansskrivstovuna.
Umsókn
Umsókn við prógvum, c.v. og øðrum viðkomandi skjølum skulu sendast til: undirvisingarstyrid@mmr.fo ella
Undirvísingarstýrið
Hoyvíksvegur 72
Postrúm 3279
110 Tórshavn
Umsóknin skal verða Undirvísingarstýrinum í hendi í seinasta lagi mánadagin 22. oktober 2018, kl. 12.00.
Umsøkjarar, sum ynskja fleiri upplýsingar, kunnu ringja til Hjalmar Hansen, stjóra, á 555 045.
Um tú veitst okkurt, sum VP ikki veit - skriva so til vp@vp.fo


text:
Tíðindi/Greinar
3. oktober 2018
So er skúlaárið 2018/19 komið væl frá byrjan, og flestu næmingar og lærarar hava funnið stevið. So er tann stóri spurningurin: hvussu verður við landsroyndunum í ár? Sjálv undirvísi eg fyri tað mesta í støddfrøði, men í ár havi eg verið so heppin, at eg havi fingið ein flokk í náttúru og tøkni.
Náttúra og tøkni er eitt fantastiskt fak at undirvísa í. Her hevur man veruliga møguleikar at arbeiða praktiskt og ikki at gloyma møguleikarnar at gera kanningar saman við næmingunum. Seta úrslit upp og finna frávik og annað. Hetta arbeiðið dámar bæði næmingunum og mær avbera væl.
Tá eg hitti starvsfelagar, sum tosa um landsroyndir og annað, so komi eg aftur í eina vælkenda tvístøðu. Skal eg halda fram at arbeiða, sum mær og næmingunum dámar best og velja at læra eina rúgvu um tað, vit arbeiða við? Ella skal eg leggja meg eftir tí vælkendu uttanatslæruni, sum óivað ger, at næmingarnir klára seg betur til eina landsroynd? Hvat hevur næmingurin besta gagn av?
Mín fatan av, hvat læring í náttúru og tøkni er, og tað MMR metir er rímilig læring hjá næmingum, sum hava havt náttúru og tøkni í eitt skúlaár, er ikki sambæriligt. Eg gloymi helst ongantíð kensluna, eg hevði, tá eg sá fyrstu landsroyndina í N&T. Royndin lá ómetaliga langt frá tí, sum eg haldi N&T fakið eigur at innihalda. Tað var fyri mær, sum heldur MMR, at um næmingarnir hava eina holla paratvitan, so duga teir væl í N&T. Hetta hongur slettis ikki saman. N&T er fyri meg eitt fak, har tú eigur at læra at gera royndir, granska og seta upp tað, tú hevur vitan um, og so royna, um tað, tú hevur funnið fram til, er galdandi í fleiri enn hesum eina førinum.
Tvístøðan hjá mær stendst av, um eg undirvísi, sum eg haldi vera rættast. Har næmingarnir læra meir, eru meiri áhugaðir og gleða seg at koma í skúla? Ella skal eg leggja meg eftir vælkendu loysnini ”teaching to the test”. Hetta merkir, at næmingarnir duga eina rúgvu av heitum uttanat, tó eru teir ikki nær so áhugaðir, men teir klára seg væl til landsroyndina, tí tað er tað, hava vit vant?
Sum lærari saman við næmingum átti hetta ikki at verið ein tvístøða. Tvístøðan stendst av, at leiðslan ynskir, at skúlin klárar seg væl, og foreldur ynskja, at børnini klára seg væl. Sjálvandi ynski eg eisini, at næmingarnir klára seg væl, men skulu teir klára seg væl í einum áhugaverdum arbeiði í skúlanum, ella skal ein roynd við uttanatslæru siga, hvussu væl mín undirvísing hevur hepnast? Í N&T loyvi eg mær at ivast í, hvørt landsroyndin er til gagns ella skaða.


text:
Aftursvar til Rúna Heinesen: Innihaldið í skjølunum er ov álvarsligt
Rúni Heinesen, stýrisformaður í Kringvarpinum legði seg í gjárkvøldið útí kjakið um orrustuna í Kringvarpinum, sum Vikuskiftis Sosialurin varpaði ljós á í seinastu útgávu.
Stýrisformaðurin sigur í skrivinum, at hann heldur ikki talan vera um eina kæru, men heldur um kunning. Sosialurin hevur ongantíð kallað nevndu skjøl fyri ”kærur”. Ein kæra til kringvarpsstýrið viðførir ávísar mannagongdir so sum hoyringar og eina niðurstøðu. Sostatt er ein onnur praktisk mannagongd fyri tað, sum verður bólkað sum ein ”kæra”.
Sosialurin hevur heldur kallað hesi skjøl fyri ”klagur”. At klaga kann sjálvandi merkja ”at kæra”, men sambært Sprotanum er fyrsta tulkingin tað, at bera fram sína misnøgd.
At stýrisformaðurin nú velur at venda hesi skjøl inn á ein spurning um orð kann benda á, at hann ikki tekur innihaldið í skjølunum í nóg stórum álvara.
Tí óansæð hvat heitið á skjølunum er, so er innihaldið ein so harður kritikkur av kringvarpsstjóranum, at tað uttan iva kann kallast ”at klaga” - bera fram sína misnøgd.
Heldur enn at venda blinda eyga til innihaldið í skjølunum átti Rúni Heinesen at umhugsað, at tikið sera tyngjandi skuldsetingarnar í skjølunum í álvara. Somuleiðis er tað undrunarvert, at Rúni Heinesen sær tað sum eina ”kunning”, at spurnartekin verður sett um, um journalistar í Kringvarpinum fáa framleitt kritiskan journalistikk í verandi støðu. Tað mátti verði millum tær mest álvarsomu skuldsetingarnar, sum kunnu koma frá Public Service stovni okkara. Somuleiðis er tað rættiliga álvarsamt í sær sjálvum, at starvsfólk fara forbí stjóran beint til stýrisformannin.
Rúni Heinesen sigur eisini, at tað ikki er rætt, tá eg sigi, at hann hevur fingið høviðat viðmerkja klagur móti kringvarpsstjóranum. Fyrst av øllum má eg siga, at tað var ikki tað eg skrivaði. Eg skrivaði hinvegin, at stýrisformaðurin fekk høvi at viðmerkja støðuna. Rúni Heinesen varð fyrihildin øll punkt í klaguni, sum Sosialurin viðgerð, men hann frávaldi at siga nakað um støðuna, men vísti heldur til Johnny í Grótinum.
Hjálagt eru tvey brot úr nevndu skjølunum (trýst á mynd herundir fyri at gera størri).
Barbara Holm,
blaðstjóri á Sosialinum


text:
Toppskorarin hjá grannunum skiftir til TB
TB | 22/07/14
Í gjárkvøldið gjørdist greitt, at Patrik Johannesen aftur verður at finna í TB. Patrik er 18 ára gamal og er sonur “gomlu” TB-kempuna Jón Johannesen, ið dagliga er venjari hjá besta liðnum hjá FC Suðuroy. Patrik hevur sín fótbóltsuppvøkstur í TB, men valdi í 2013 at skifta til grannarnar fyri sunnan. Í fjørð spældi hann 26 dystir og skoraði 8 mál. Í ár hevur hann gjørt ein ordiligan vørr og hevur skorað 11 mál í 18 dystum og er mest skorandi spælari á liðnum hjá FC Suðuroy og fjórðmest skorandi spælarin í 1. deild.
Ein kærkomin styrkur, nú vit skjótt missa toppskorara okkara, Ragnar Tausen.
Seinni í dag leggja vit eina samrøðu út við Patrik.
Vit ynskja Patrik hjartaliga vælkomnan aftur í barndómsfelagið og vóna at hann fellur væl til og verður væl móttikin.


text:
Frá januar til mei 2018 er fiskavøruútflutningurin heilar 529 mió. kr. minni enn sama tíðarskeið í 2017 Hagstovan skrivar á heimasíðuni at tað er minni innflutningur og útflutningur fyrstu fimm mánaðirnar í ár.
Hagstova føroya » 13. juli 2018
Fyrstu fimm mánaðirnar í ár minkaði innflutningurin við 5% í mun til sama tíðarskeið í fjør. Uttan skip og flogfør var tó ein vøkstur á 5%. Í sama tíðarskeiði minkaði útflutningurin við 12% í virði. Í nøgd minkaði útflutningurin av fiskavørum við 6%.
Dagførd og útgreinað hagtøl um útflutningin og innflutningin eru at finna í hagtalsgrunninum her.


text:
Shows
Savnssending
Stykkjagóðs er løtt og summarslig sending, á tremur við góðum tónleiki, práti, samrøðum, tjakpaneli, nýggjari PowerPlay og føroyskum klassikara við søguni um sangin hvørja viku, eins og einum soulklassikara hvønn dag.
Hvønn dag klokkan 11:15 eru føst evni á skránni. Mánadagar er evnið minnilutin, týsdagar umrøður serfrøðingapanelið, ið er mannað av Ingvør Nolsøe, Inga Joensen og Birgir Kruse, samleikan hjá einari føroyskari fyritøku ella stovni, mikudagar støkkur summargestur á gátt.
Hósdagar er evnið ”eg og tónleikurin”, har gestirnir yvirhøvir eru fólk, vit ikki seta í samband við tónleik, og fríggjadagar seta vit 12 spurningar umframt teir ókendu til fólksins umboð. Vertir eru Gunnar Nolsøe og Fróði Løkságarð.
Stykkjagóðs er júst felagsnevnarin hjá sendingini og farmaskipunum – tí í sendingini verður borðreitt við eitt sindur av hvørjum, tað veri seg fastir tættir eins og ymiskt, ið er sermerkt fyri júst henda dagin ella hesa vikuna.
Og so er tað nav


text:
Agnar Frederiksen
17.03.2018 - 21:42
Ítróttur > Ítróttur > Fótbóltur
Manchester United skuldi reisa seg eftir skuffandi tapið fyri Sevilla í 1/8 finaluni í Champions League týskvøldið. FA Cup er einasti møguleikin hjá Mourinho & co. at vinna eitt steyp í ár, og við 2-0 sigri á Brighton á Old Trafford, er United nú í hálvfinaluni.
Brighton fór fríksliga til uppgávuna, og liðið ið liggur nummar 12 í Premier League gav nummar tvey høvuðbríggj. Útiliðið fekk skapt nakrar góðar støður, og fekk roynt Sergio Romero í málinum hjá United. Brighton hevði fleri skotroyndir, men United vara tað meira effektiva liðið.
Stóri áleyparin Romelu Lukaku, legði heimaliðið á odda smáar tíggju minuttir fyri hálvleik. tá hann við aftaru stong stútaði bóltin í málið eftir gott innlegg frá Nemanja Matic. Sami Matic lukkaði dystin sjey minuttir fyri tíð, tá hann setti pannuna á eitt gott frísparksinnlegg frá Ashley Young.
United spældi ikki tann besta dystin, men fekk ein 2-0 sigur í hús, og skal sostatt til Wembley skjótt, sum ein av teimum seinastu fýra liðunum í kappingini.FA Cup kvartfinala:
Manchester United - Brighton 2-0(1-0)
Fyrr í dag vann Tottenham tryggan 3-0 sigur i Wales. Christian Eriksen var við tveimum málum við til at søkka Swansea.
Í morgin eru tvær tær seinastu kvartfinalurnar, har sensatiónsliðið Wigan, kann halda á við framúr gongdini í kappingini, og har Chelsea kann taka eitt fet fyri at bjargað sínum kappingarárið:13.30: Wigan - Southampton
16.30: Leicester - Chelsea


text:
Endamál
Evangeliska Røddin (EvR) er sjálvstøðugur stovnur við tilknýti til brøðrasamkomurnar í Føroyum.
EvR byrjaði virksemi sítt í 1966, tá ið farið varð undir at senda útvarpssendingar frá Trans World Radio í Monte Carlo.
Sendar vóru stuttar evangeliskar sendingar, 15 minuttir við sangi og talu, einaferð um vikuna. Sendingarnar vóru ætlaðar føroyingum í langfarasigling ella búsettir langt heimanífrá; men eisini vóru nógvir trúgvir lurtarar í Norðurlondum og í Føroyum, og vit frættu regluliga frá lurtarum sum Harrin hevði signað gjøgnum boðskapin.
Tíðir broytast og EvR gavst at senda frá Trans World Radio í 1990, meðan annað virksemi helt fram og nýggir tættir vórðu tiknir upp.
Ynski okkara er at alt verkið í Evangelisku Røddini verður gjørt til æru Harrans eina, at trúgvandi verða uppbygd, og fram um alt, at sálir verða frelstar.
Grundsjónarmið okkara er, sum Paulus sigur í Áp. 20.27, ”at kunngera alt ráð Guds”.


text:
Hóskvøldið 14. januar byrjar eitt nýtt tiltak á Bókasavninum við Løkin í Runavík. Talan er um ein serligan bindiklubba, sum hevur fingið heitið Sambinding.
Sambinding snýr seg um at binda saman, bæði við stokkum og við práti. Altjóða bindiklubbin er ætlaður sum eitt høvi hjá nýliga tilfluttum kvinnum í Eysturoy at hitta aðrar kvinnur í økinum, eitt stað at hittast, læra av hvørjum øðrum og hugna sær saman. Tað er ikki nøkur treyt, at luttakararnir duga at binda fyri at vera við í bindiklubbanum. Bæði kvinnur av føroyskum og útlendskum uppruna eru vælkomnar við. Ætlanin er at hittast aðruhvørja viku.
Fyrsta bindiklubbakvøld verður hósdagin 14. januar 2016 kl. 19.30 til 21.30. Møguliga verður ein annar dagur valdur framyvir. Hetta fyrsta kvøldið fer David Im, integratiónssamskipari á útlendingastovuni, eisini at greiða frá um viðurskiftini hjá innflytarum í Føroyum. Og sjálvsagt verður góður drekkamuður á borðinum.
Tiltakið er partur av integratiónsátaki hjá Reyða Krossi Føroya, sum í hesum sambandi samstarvar við kvinnur á Skálafjørðinum og Bókasavnið við Løkin í Runavík.
Til ber at tekna seg til bindiklubban á facebook, har bólkur og tiltak eru stovnaði við heitinum: Sambinding – altjóða bindiklubbi við Løkin. Hetta kann vera snilt fyri at fáa kunning og høvi at samskifta millum kvøldini, men tað er annars ikki neyðugt við tilmelding fyri at luttaka, og tað er heldur ikki neyðugt at møta hvørja ferð. Á tann hátt er hetta ein óbindandi bindiklubbi. Átakið er heldur ætlað sum ein afturvendandi opin bindikafé. Tað er ókeypis at luttaka í altjóða bindiklubbanum Sambinding, og fyriskipararnir vóna at undirtøkan verður góð.


text:
Eirikur Lindenskov, blaðstjórin í Sosialinum, hevur ein stóran trupuleika við at halda seg til sannleikan og hevur hann ikki fakta, ja, so finnur hann bara uppá okkurt.
Ikki er óhugsandi at Miðlavarpið sum eigur Rás2 má skifta flagg, tí 28. juni fara nøvnini á tvingsilssølu og aftaná verður tað møguliga R2 Net sum eigur nøvnini, Rás2 v.m.
Eftir áheitan frá Sigmar Bláberg - um kravið hjá R2 Net til nøvnini hjá Rás2/Miðlavarpinum - gav eg mína frágreiðing í útvarpstíðindunum hjá KVF fyrst í mai, har Jonhard Hammer, umboð fyri Miðlahúsið, eisini hevði eina viðmerking í somu sending.
Dagin eftir, tann 09. mai, í KVF tiðindasendingini kl. 18, kemur Eirikur Lindenskov við viðmerkingum til mína útsøgn í KVF.
Hetta er ein sera misvísandi og ósonn frágreiðing. Eirikur beinleiðis lýgur uppá dómaran, finnur uppá fiktiv tøl og reingir søguna til nakað heilt annað enn hon í veruleikanum er.
Eg sendi beinanvegin avrit av dóminum til Sigmar Bláberg, og væntaði sjálvandi at tað fór at koma við í næstu tíðindasending, men ikki eitt orð.
Eftir standi eg sum lygnarin fyri Føroya fólki, sjálvt um Sigmar hevur fingið avrit av dóminum.
Tað hevur ongantíð verið nøkur rokning uppá kr. 65.000 og heldur ikki nøkur uppá kr. 820.000, sum er løgd fyri Føroya Rætt.
Dómarin hevur heldur ikki minkað um nakað krav frá okkum, vit hava fingið fult viðhald í øllum sum vit kravdu.
Eirikur hevur ein stóran trupuleika við at halda seg til sannleikan og hevur hann ikki fakta, ja, so finnur hann bara uppá okkurt. Eirikur eigur heilt avgjørt at søkja sær serkøna hjálp.
At verða stjóri í einari miðlafyritøku við slíkum veikleikum er ikki gott fyri nakran.
At Sigmar Bláberg og KVF heldur ikki eru áhugaði í sannleikanum er bert spell, og vísir enn einaferð at søgan hevur meira virði enn sannleikin.
Viðlagt er avrit av dóminum og ljóðbrot av samrøðuni hjá Eiriki við Sigmar Bláberg.
f. R2 Net Spf.
Petur Jacobsen


text:
5. november 2017
Kvinnurnar hjá okkum í Hvonn-deildini taptu heimadystin móti VB í dag 23-26.
Dysturin gjørdist rættuliga javnur og spennandi. Hálvleiksstøðan var 10-10. Liðini skiftust um at vera á odda, men ongantíð meira enn trý mál.
Alt í alt, so kláraðu okkara væl at spæla upp í móti vágbingunum.
Úrslit og støðuna í Hvonn-deildini kanst tú síggja her.
Menninir spæla beint nú sín dyst móti Team Klaksvík.
Har er hálvleiksstøðan í skrivandi løtu 12-11. Dysturin verður stroymdur á Youtube.
Dystarfrásagnir frá dystunum báðum koma seinni saman við myndum.
10. oktober
9. oktober
21. september
31. august
30. august
29. august
25. juli
28. mai
23. apríl
23. apríl
Hondbóltsfelagið H71
Hoyvíkshøllin
Postsmoga 1067
FO-188 Hoyvík


text:
Sverri Egholm
29.09.2017 - 16:34
Grønlendski Thomas Møller Olsen hevur í dag fingið 19 ára fongsulsrevsing fyri drápið á Birnu Brjánsdóttir umframt at smugla hassj.
Tað skrivar grønlendska kringvarpið KNR.
Eisini skal hann rinda umleið 450.000 danskar krónur í endurgjaldi til foreldrini hjá Birnu Brjánsdóttir umframt tað eisini sakarmálskostnaðin á 1,2 milliónir krónur.
Sostatt verður fyribilspunktum sett við málið um ungu íslendsku gentuna Birnu Brjánsdóttir, sum hvarv eftir ein túr í býnum leygardagin 14. januar í ár.
Seks dagar eftir varð líkið funnið við sjóvarmálan nakað uttanfyri íslendska høvuðsstaðin Reykjavík. Dagarnar eftir, at hon hvarv, vórðu grønlendski Thomas Møller Olsen og ein annar av manningini umborð á trolaranum Polar Nanoq handtiknir.
Annar maðurin varð leyslatin, men Thomas Møller Olsen hevur sitið í varðhaldið síðani 18. januar til í dag, skrivar knr.gl.


text:
15. marts 2014
Dixie Cup 2014 !!!!
Dixie Cup 2014
Dixie Cup verður leygardagin 5/4 !
Leygardagin 5/4 verður Dixie Cup 2014. Byrja verður kl.14.00.
Vónandi verður undirtøkan góð, bæði viðvíkjandi luttøku og áskoðarum. Fyriskiparirnir ynskja øllum ein góðan dag.
Reglar fyri Dixie Cup 2014
Niðanfyri eru leiðreglur fyri kappingarnar
Spring
Lopið verður um 3 lágar forðingar (max 1m)
Tíð verður tikin frá start til mál
1 feilur verður givin um stong dettur niður
3 feilir verða givnir um forðing verður loypin um.
10. marts 2014
Kapping í foðrarlopum á økinum hjá Føroya Ríðingarfelag í 1988 (Video)
Lagt út av Brandur í Dali 0 viðmerkingar
Abonner på: Indlæg (Atom)


text:
Orð: Johnson Oatman
Lag: Bertha Mae Lillenas
Týtt: Hákun Djurhuus
Upprunaheiti: Jesus took my burden
1. Tá veikur, syndatyngdur eg troyttur fall á knæ,
og har í Jesu navni um fyrigeving bað,
tá mína bøn hann hoyrdi, og skjótt eg fríur varð,
tí byrðina tók Jesus og nýggjan song gav mær.
Niðurlag: Ja, byrðina tók Jesus, og sálin hvílu fann,
ja, byrðina tók Jesus ta stund, eg leit á hann,
burt svunnu synd og ótti, eg endurføddur varð,
tí byrðina tók Jesus og nýggjan song gav mær.
2. Tá vegurin var trongur, og illgongd var mín leið,
í svørtum syndamyrkri mín fótur mangan gleið,
í míni neyð eg rópti: Kom, Gud, og ver mær nær!
Tá byrðina tók Jesus og nýggjan song gav mær.
3. Tá sorgin hjartað píndi, og ivin nívdi meg,
mær ov tung byrðin kendist, og vónleysur var eg,
ein rødd so blíð kom til mín: Eg syndir tínar bar,
tá byrðina tók Jesus og nýggjan song gav mær.


text:
Orð: Jóan Chr. Poulsen
1. Við Reyðahavs strondina, óttandi sál,
ei bíðar tú Harranum leingi!
Ver kvirr fyri honum og skoða á mál
og óttast ei fígginda meingi!
2. Ei fjørður tær forðar til lovaðu lond,
tú firnast ei fíggindar, bíða!
Tí Harrin teg tekur í alveldis hond
og sjálvur vil fyri teg stríða.
3. Hann bjargar tær væl gjøgnum rennandi flóð
frá syndanna trælandi stríði,
tú legg tað í minni, hans miskunn er góð,
við lýdni og trúgv honum bíði!
4. Í oyðimørk foldar tær leiðin gerst greið,
um hugur til Harrans er vendur.
Ei fíggindar evna at forða tær leið,
tí hann fyri ferðini stendur.
5. Hav Harran í huga, sum verja vil teg,
lat glaðan tín takkarsong ljóma!
Og dagur av degi man stytta um veg
til himlanna Kánaan at hóma.


text:
Steypakappingin menn: Mjølnir tapti fyri SÍ b
Mynd: SÍ leikarar, sum hava myndað flogbóltin í Føroyum
Ein dystur í bólki 1 í steypakappingini hjá monnum varð í gjárskvøldið leiktur í Badmintonhøllini í Klaksvik.
Mjølnir, sum er greitt oddalið í landskappingini, tapti ímóti SÍ b, sum hevur mannað seg við royndum spælararum, sum hava myndað landskappingina undanfarnu nógvu árini.
Hetta gjørdist ein spennandi dystur við jøvnum settum, sum endaðu 18-25, 28-26, 21-25 of 27-29.
Úrslitið viðførur stóran spenning í bólki 1, tí nú er støðan tann, at SÍ b er á odda við 6 stigum, meðan Mjølnir og Fleyr a hava 3 stig:
Mjølnir skal fríggjakvøldið spæla ímóti TB í Badmintonhøllini, sum ikki spælir meistaradeildin. Vinnur Mjølnir 3-0 ella 3-1, hevur liðið tryggjað sær pláss í hálvfinalunum, men tapa teir tvey sett ella dystin, so verður lagnan hjá teimum avgjørd í dystinum hóskvøldið kl. 21.00 í Gundadalshøllini, tá Fleyr a tekur ímóti SÍ b. (Dysturin hóskvøldið verður varpaður beinleiðis á Rás2 - Rás2 hoyrist umvegis internetið á www.midlar.fo, ella gjøgnum útvarpslurtið á frekvensunum FM 88,7; FM 95,9 ella FM 98,7).
Vinnur SÍ b tvey sett í hesum dystinum, eru teir í hálvfinalunum, men vinnur Fleyr 3-0 ella 3-1, hevur Fleyr tryggjað sær plássið.
So samanumtikið - alt kann henda!
Reglurnar siga, at stendur á jøvnum í stigum og settmuni, er innanhýsis dystur avgerandi.


text:
Death Valley
Death Valley (á føroyskum: Deyðans dalur ella Deyðadalur) er ein dalur sum er báðumegin markið millum Kalifornia og Nevada í USA.[1] Í Death Valley eystarlaga í Kalifornia er ómetaliga heitt. Har hava tey mált upp í næstan 57 °C (1913). Tað er tann hægsti hitin, sum nakrantíð er máldur á jørðini. Dalurin er lægri enn vatnskorpan á sjónum, og rundanum eru høg fjøll, sum veita regnskugga. Tí regnar næstan ikki. Viðhvørt kunnu ganga fleiri ár ímillum, at tað regnar. Sum eitt portur inn til Mohaveoyðimørkina, liggur hin størsta amerikanska tjóðlundin í teimum 48 niðaru statunum, Death Valley National Park ella Deyðadalur Tjóðlund. Hon er djúpasti dalur í USA, 86 m. lægri enn sjógvurin.


text:
Ingi Samuelsen
08.02.2017 - 12:42
Yndisligir klavertónar hjá føroyinginum Regin Guttesen verða nú brúktir í eini kampanju til tess at stuðla teimum, ið vórðu rakt av ógvusligum jarðskjálvtum og skalvalopum í Miðitalia.
Tað er ein felagsskapur, ið kallar seg IM (Italian Ministries), sum stendur fyri herferðini, ið verður rópt Unshaken Hope. IM er eitt samstarv millum fleiri kristnar felagsskapir og átøk, sum samstarva um alt Italia til frama fyri neyðhjálp og kristnum virksemi annars.
Eitt videolag hjá Regini Guttesen, sum arbeiðir við kristniboðan í Italia, verður nú brúkt í stuðulsherferðini, millum annað á sosialu miðlunum.
Regin greiðir soleiðis frá:
- Tað var so, at IM vendi sær til mín, og spurdi um loyvi at brúka mín tónleik til Unshaken Hope, sum átakið eitur. Hetta játtaði eg sjálvandi beinanvegin. Stórur partur av okkara arbeiði her í Italia, er at hjálpa fátækum, immigrantum og øðrum fólki í neyð. So hetta passaði væl til okkara hjartamál. Tað, sum verður innsavnað, fer óskert til hjálpararbeiðið á staðnum, har herviligu jarðskjálvtarnir hava herjað seinastu seks mánaðirnir.
Talan er um lagið Aspettando – Bíðandi – sum er endalagið á útgávuni Momento, sum Regin Guttesen gav út nakað fyri jól í fjør.
Unshaken Hope á Facebook
Tiltakið kann stuðlast umvegis PayPal: https://goo.gl/cic8Ox
Ella við Bankaflyting:
UniCredit Banca
IBAN: IT11J0200837070000010752465
BIC/SWIFT: UNCRITM1NU4